Benam Indonesia, Safawi Wira Malaysia

KUALA LUMPUR: Keajaiban kaki kiri Safawi Rasid memastikan Malaysia terus bernyawa pada kempen Kelayakan Piala Dunia 2022/Piala Asia 2023 apabila rembatan bak pelurunya menghadiahkan kemenangan mutlak 2-0 ke atas Indonesia di Stadium Nasional, Bukit Jalil, malam ini.

Kejayaan manis di depan 85,000 penonton membolehkan skuad kendalian Tan Cheng Hoe mengumpul sembilan mata selain mencatat kemenangan kali ketiga berturut-turut selepas menewaskan Thailand 2-1 (Kelayakan Piala Dunia) dan Tajikistan 1-0 (persahabatan antarabangsa).

Sebaliknya, impian Indonesia untuk mengejutkan tuan rumah dengan meraih tiga mata terus kempunan dan mereka masih tidak menang dalam lima aksi Kumpulan G.

Biarpun dihimpit masalah penggantungan penyerang utama Syafiq Ahmad, Cheng Hoe bagaimanapun masih mengekalkan hampir semua kesebelasan utama ketika menewaskan Thailand Khamis lalu dengan hanya memasukkan Akhyar Rashid di bahagian serangan.

Belum sempat pemain negara mengatur permainan, mereka dikejutkan dengan serangan awal skuad Garuda yang dilihat lebih mengancam menerusi beberapa siri serangan pantas ke kubu negara.

Paling hampir menerusi percubaan Febri Hariyadi pada minit ke-19 namun tolakannya berjaya dihalang Khairulazhan Khalid sebelum dia dikeluarkan susulan kecederaan selepas bertembung dengan Febri.

Kemasukan penjaga gol kedua, Farizal Marlias memberi sinar baharu apabila rakan sepasukan dari kelab Johor Darul Ta’zim, Safawi meledak dengan gol pembukaan pada minit ke-30.

Gol sumbangan pemain paling bernilai pada Anugerah Bolasepak Kebangsaan itu terhasil menerusi sepakan percuma padu ala David Beckham dengan kaki kiri yang menewaskan Muhammad Ridho.

Namun jaringan pertama tuan rumah itu tidak menyentap semangat juang anak buah Yeyen Tumena yang sekali lagi menghadirkan cemas, begitupun aksi kelam-kabut dalam kotak penalti pada minit ke-36 berjaya dihalang pertahanan negara.

Memasuki babak kedua, kem negara memasukkan penyerang berpengalaman Norshahrul Idlan Talaha dengan mengeluarkan Akhyar bagi memantapkan bahagian depan.

Safawi yang memiliki kekuatan kaki kiri sekali lagi membuktikan ketajamannya apabila merembat kencang untuk menambah gol kedua pada minit ke-73.

Pelawat berpeluang merapatkan kedudukan pada minit ke-81 menerusi sepakan penalti Osas Marvellous bagaimanapun kecewa apabila Farizal mudah menangkap sepakan lemah itu.


Suami Maut, Isteri, Anak & Cucu Selamat Kereta Jatuh Longkang

PENAMPANG: Seorang lelaki lemas manakala isteri, anak dan cucunya terselamat selepas kenderaan dinaiki mereka terbabas lalu terjatuh ke dalam longkang di Jalan Panglima Banting, di sini, malam tadi.

Dalam kejadian kira-kira jam 8 malam itu, empat sekeluarga terbabit yang menaiki Toyota Land Cruiser dikatakan bergerak dari arah Donggongon menuju ke Putra Pogun.

Bagaimanapun, sebaik tiba di lokasi kejadian, kenderaan yang dipandu mangsa berusia 62 tahun itu terbabas lalu terjatuh ke dalam longkang yang dinaiki air.

Ketua Polis Daerah Penampang, Deputi Superintendan Mohd Haris Ibrahim, berkata mangsa yang lemas dipercayai gagal mengawal kenderaan sehingga terbabas ke kiri jalan.

“Tiga penumpang iaitu isteri, anak perempuan dan cucu perempuannya berusia setahun berjaya menyelamatkan diri,” katanya ketika dihubungi, hari ini.

Mohd Haris berkata, mangsa dikeluarkan daripada kenderaan dengan bantuan pasukan bomba.

“Pemandu yang dikhuatiri lemas disahkan meninggal dunia di tempat kejadian oleh pasukan paramedik Hospital Queen Elizabeth (HQE I) yang tiba di lokasi kejadian.

“Ketika kejadian, keadaan jalan dan cuaca amat baik. Polis juga meminta saksi kejadian supaya tampil untuk membantu siasatan lanjut,” katanya.

Menurutnya, kes disiasat mengikut Seksyen 41(1) Akta Pengangkutan Jalan (APJ) 1987.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tahan Kanak-Kanak Jalanan Di Kota Kinabalu, Kata ADUN

KOTA KINABALU: ADUN Api-api, Christina Liew meminta pihak berkuasa menahan kanak-kanak jalanan dipercayai warga asing yang bertindak semakin melampau di sekitar bandar itu.

Ketua PKR Sabah itu meminta pihak berkuasa menghantar kanak-kanak terbabit pulang ke negara asal bagi mengelakkan kejadian lebih buruk berlaku pada masa depan.

Ini kerana, katanya, kanak-kanak jalanan itu bukan saja meminta sedekah daripada pengguna jalan raya, malah mereka turut meletakkan skru di atas jalan.

Beliau berkata, tindakan kanak-kanak terbabit tular di media sosial sehingga menimbulkan rasa kurang senang warganet.

“Perbuatan mereka ini bukan saja menimbulkan rasa kurang senang dalam kalangan orang awam, tetapi juga membahayakan pengguna jalan raya apabila meletak skru di atas jalan raya.

“Mereka juga dilihat mengacau pengguna jalan raya dengan meminta sedekah setiap kali kenderaan berhenti di lampu isyarat.

“Tolong atasi masalah ini, mereka mungkin kanak-kanak jalanan pada hari ini, tapi tidak mustahil esok mereka akan jadi penjenayah dan menimbulkan kegusaran orang awam pada masa akan datang,” katanya dalam kenyataan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Larangan Rentas Negeri & Daerah Mulai 10 Mei Hingga 6 Jun

KUALA LUMPUR: Semua aktiviti rentas negeri dan daerah tanpa kebenaran Polis Diraja Malaysia (PDRM) di seluruh negara tidak dibenarkan, berkuat kuasa Isnin ini hingga 6 Jun ini.

Menteri Kanan (Keselamatan), Datuk Seri Ismail Sabri Yaakob, berkata sepanjang tempoh itu juga aktiviti berkaitan sosial, pendidikan dan ekonomi yang boleh menyebabkan perhimpunan atau kesesakan awam, adalah tidak dibenarkan.

“Ini termasuk aktiviti rasmi, sosial dan aktiviti bersemuka oleh kerajaan serta swasta.

“Bagaimanapun, keputusan ini akan disemak semula selepas dua minggu,” katanya dalam kenyataan hari ini.

Sementara itu, Ismail Sabri berkata, semua bazar Ramadan dan Aidilfitri dalam kawasan Perintah Kawalan Pergerakan (PKP) akan ditutup mulai Isnin ini.

Beliau berkata, bazar Ramadan yang tersenarai dalam sistem Pengecaman Lokasi Panas untuk Libat Urus Dinamik (HIDE) akan ditutup tiga hari berkuat kuasa serta- merta.

“Kerajaan pernah memberi amaran prosedur operasi standard (SOP) akan diperketatkan di semua kawasan PKP, Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) sekiranya kes COVID-19 meningkat di seluruh negara.

“Ketika ini, kerajaan sentiasa meneliti SOP dan sekiranya berlaku pertambahan kes harian, kerajaan akan mendapatkan nasihat dan penilaian risiko daripada Kementerian Kesihatan (KKM) bagi membolehkan SOP itu diperketatkan,” katanya.

Beliau berkata, trend penularan COVID-19 dalam negara semakin membimbangkan ditambah dengan penemuan varian baharu virus itu.

Katanya, ia menyebabkan beberapa negeri melaksanakan PKP secara bersasar seperti Kedah, Selangor, Johor dan terbaharu Pulau Pinang serta Pahang, susulan beberapa kawasan di negeri berkenaan bertukar menjadi zon merah.

“Bagi memastikan tiada kekeliruan, segala keputusan dan pengumuman pelaksanaan PKP di mana-mana kawasan atau negeri akan dibuat oleh Kerajaan Persekutuan selepas ia diputuskan dalam sidang mesyuarat Majlis Keselamatan Negara (MKN),” katanya. – BH Online


Shafie Jawab Tuduhan Anifah Dan Jeffrey

NABAWAN: Datuk Seri Mohd. Shafie Apdal menjawab tuduhan pemimpin parti lawan yang mendakwa kononnya beliau bukan berasal dari Sabah.

Dalam kunjungannya di kawasan pedalaman Nabawan, Mohd. Shafie membidas Presiden Parti Cinta Sabah (PCS), Datuk Seri Anifah Aman dan Presiden Star, Datuk Dr. Jeffrey Kitingan yang berterusan menuduh Warisan sebagai parti politik pendatang haram.

“Ini adalah tuduhan liar. Mereka tidak kehabisan modal untuk bercakap,” kata Presiden Warisan itu di depan hadirin yang kebanyakannya merupakan kaum Murut.

Mohd. Shafie berkata demikian ketika berucap dalam Majlis Pelancaran Cadangan Projek Pekan Hijau Nabawan, Pekan Hutan Tropika Sapulut, Hab Makanan Zon Pedalaman dan Tanaman Komuniti Paulownia dan Majlis Penyerahan Geran Tanah Daerah Nabawan di Dewan Serbaguna Nabawan hari ini.

Tegas beliau, tuduhan tersebut perlu dihentikan dan tidak menolak kemungkinan mengambil tindakan undang-undang terhadap pihak yang mendakwa beliau orang Filipina atau parti Warisan milik pendatang asing.

“Ini adalah tuduhan palsu terhadap Warisan. Itulah cara mereka mahu memecah-belahkan rakyat, mereka tidak mampu meyakinkan rakyat menggunakan isu-isu lain,” katanya yang menaruh keyakinan rakyat di pedalaman memahami tipu helah dimainkan pembangkang.

Katanya, rakyat sedar bahawa Ahli Parimen Ranau, Jonathan Yasin adalah Timbalan Menteri Dalam Negeri ketika ini dan bertanggungjawab menyelesaikan isu pendatang haram.

“Malah, pelbagai dokumen seperti Kad Burung-Burung yang diberikan kepada pendatang haram juga dikeluarkan oleh kerajaan terdahulu,” katanya.

Katanya, Jeffrey tidak boleh menerima kerjasama dengan Warisan dan melabelkannya sebagai parti PATI tetapi pada masa sama menerima ahli dari pantai timur untuk menganggotai Star.

Mohd. Shafie yang berasal dari Semporna, turut memberitahu bahawa masyarakat Semporna sendiri risau tentang ancaman keselamatan yang dihadapi dari selatan Filipina kerana memberi kesan terhadap kehidupan harian mereka.

Justeru katanya, sebagai pemimpin dari Semporna, adalah tidak masuk akal jika ada pihak berpandangan beliau mempunyai kaitan dengan ancaman itu sehingga mengancam rakyat sendiri.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Belanjawan 2021: Hajiji Sambut Baik Peruntukan Untuk Sabah

KOTA KINABALU: Sabah merakamkan penghargaan dan terima kasih kepada kerajaan Persekutuan atas perhatian yang diberikan terhadap keperluan negeri terbabit menerusi pembentangan Belanjawan 2021.

Ketua Menteri Sabah, Datuk Hajiji Noor, berkata Belanjawan 2021, Sabah menerima RM5.1 bilion untuk pembangunan infrastruktur selain RM3.8 bilion untuk kesinambungan projek Pan Borneo dan pakej lain.

“Ini membuktikan kepentingan dan keperluan Sabah adalah keutamaan kepada kerajaan Persekutuan,” katanya dalam kenyataan media hari ini, mengulas kepada pengumuman Menteri Kewangan, Tengku Datuk Seri Tengku Zafrul Abdul Aziz ketika membentangkan Belanjawan 2021 petang tadi.

Hajiji turut menyatakan rasa gembiranya apabila diumumkan bahawa subsidi padi bukit dihidupkan semula dengan peruntukan berjumlah RM40 juta

“Ini akan memberi manfaat kepada hampir 10,000 pengusaha penanaman padi di Sabah yang mengusahakan sekitar 7,000 hektar ladang padi bukit.

“Saya juga berharap keselamatan Sabah terutama di Zon Selamat Timur Sabah (ESSZONE) melalui Kawasan Keselamatan Khas Pantai Timur Sabah (ESSCOM) dapat ditingkatkan dengan peruntukan RM16 bilion kepada Kementerian Pertahanan dan RM17 bilion kepada Kementerian Dalam Negeri (KDN).

“Kita juga memberi jaminan bahawa kerajaan negeri akan bekerjasama dengan rakan Persekutuan lain untuk memastikan Belanjawan Nasional 2021 berjaya dilaksanakan,” katanya. – HMetro


Dua Nelayan Dilaporkan Hilang Di Semporna

SEMPORNA: Agensi Penguatkuasaan Maritim Malaysia (APMM) Zon Maritim Semporna mengaktifkan Op Carilamat bagi mengesan dua nelayan yang dilaporkan hilang di perairan Pulau Bohey Dulang, dekat sini, semalam.

Pengarah Zon Maritim Semporna, Komander Maritim Norrimi Hassan berkata, mangsa Welson@Jukno, 30, bersama rakannya Osman Palik, 28, dikatakan keluar memukat di kawasan perairan itu dan tidak pulang ke rumah.

Menurutnya, berdasarkan laporan diterima, salah seorang ahli keluarga mangsa menghubungi telefon bimbit mangsa jam 12.40 tengah hari semalam, namun gagal.

“Bimbang akan keselamatan mereka yang masih berada di laut selepas tempoh 24 jam, pengadu tampil di balai polis untuk membuat laporan,” katanya dalam kenyataan di sini, pagi ini.

Norrimi berkata, susulan itu, dua bot peronda Maritim Malaysia serta sebuah bot ronda Pasukan Polis Marin (PPM) diatur gerak ke lokasi kejadian bagi melaksanakan operasi pencarian awal.

“Operasi diteruskan pagi ini dengan anggaran radius pencarian kira-kira 86 batu nautika,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Di China Maut Akibat Hantavirus

BEIJING: Ketika pandemik koronavirus di China semakin pulih, seorang lelaki meninggal dunia akibat penyakit berjangkit lain iaitu hantavirus.

Agensi Anadolu yang memetik laporan akhbar The Global Times berkata, lelaki terbabit dari wilayah barat daya China, Yunnan.

“Seorang lelaki dari wilayah Yunnan meninggal dunia ketika dalam perjalanan pulang untuk bekerja di wilayah Shandong. Dia menaiki sebuah bas cartar pada Isnin,” ciap akhbar berkenaan.

Laporan itu turut menyebut susulan kejadian, 32 penumpang lain di dalam bas juga diarah menjalani ujian saringan. Bagaimanapun, ia tidak menyatakan keputusan ujian.

Penyakit berjangkit itu pertama kali dikesan di Amerika Syarikat pada 1993.

Ia disebarkan kepada manusia menerusi tikus. – BERNAMA


Peter Anthony Didakwa Bersubahat Dengan Michael Ubu

KOTA KINABALU: Menteri Pembangunan Infrastruktur, Datuk Peter Anthony sekali lagi dihadapkan ke Mahkamah Khas Rasuah hari ini atas pertuduhan bersubahat dengan seorang peguam untuk melakukan pecah amanah melibatkan pembelian tanah Pihak Berkuasa Kemajuan Pekebun Kecil Perusahaan Getah (RISDA) bernilai RM15,545,400.

Peter yang sebelum ini didakwa lima pertuduhan berkaitan kes tersebut mengaku tidak bersalah selepas pertuduhan dibacakan terhadapnya di hadapan Hakim Abu Bakar Manat.

Pertuduhan itu dibuat di bawah seksyen 109 Kanun Keseksaan dan dibacakan bersama Seksyen 409 kanun yang sama.

Mengikut pertuduhan itu, Peter didakwa melakukan kesalahan itu antara 22 Julai 2014 dan 19 November 2015 di Bervely Hills Plaza, Jalan Bundusan, Penampang iaitu telah bersubahat dengan Michael Percius Ubu yang berperanan sebagai ejen kepada RISDA dalam urus niaga itu.

Urus niaga itu membabitkan wang berjumlah RM15,545,400, yang telah dibayar melalui cek Bank Muamalat ke dalam akaun Ambank milik Tetuan Michael Ubu & Co.

Menurut fakta kes, bayaran itu merupakan bayaran 10 peratus daripada harga jualan bagi pembelian tanah ladang kelapa sawit seluas 6,768.688 ekar di Sg Pinangah dan Sg Labau, Tongod.

Pada 11 Jun lepas Peter yang juga Naib Presiden Parti Warisan Sabah (Warisan) mengaku tidak bersalah atas lima pertuduhan melibatkan pengubahan wang haram bernilai RM8.75 juta yang juga berhubung pembelian tanah Risda.

Dalam kes itu, mahkamah telah membenarkan Peter diikat jamin RM500,000 dengan dua penjamin tempatan, serta dua syarat tambahan iaitu pasport antarabangsa diserahkan kepada mahkamah dan melaporkan diri di pejabat Suruhanjaya Pencegahan Rasuah Malaysia (SPRM) Sabah sekali dalam dua bulan.

Terdahulu dalam prosiding hari ini, peguam yang mewakili Peter memohon agar pihak mahkamah menguna pakai semula jaminan dan syarat tambahan yang dikenakan terhadap tertuduh dalam kes sebelum ini memandangkan kes berkenaan adalah berkaitan.

Kemudian mahkamah membenarkan permohonan untuk mengguna pakai jaminan terdahulu dan Peter hanya perlu menandatangani surat jaminan baharu serta sebutan semula kes berkenaan pada 4 Ogos ini, bersekali dengan kes terdahulu yang dihadapinya.

Pendakwaan dikendalikan oleh empat Pegawai Pendakwa SPRM iaitu Mohamad Fadhly Mohamad Zambry, Nartiah F. Mirchelle Sambatan, Amin Fakri dan Mohd Faliq Basarudin manakala Peter diwakili empat peguam iaitu Dominic Chew, Datuk Douglas Lind, Martin Tommy dan Luke Ressa Balang.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Sesiapa Mengaku Dirinya Gengster, Semua Saya Tangkap” – Ketua Polis Negara

KUALA LUMPUR, 16 Julai: Ketua Polis Negara Tan Sri Abdul Hamid Bador hari ini dengan tegas menyatakan “Sesiapa yang mengaku dirinya ‘gengster’, semua saya akan tangkap dan ambil tindakan di bawah Akta Kesalahan Keselamatan (Langkah-langkah Khas) 2012 (SOSMA)”.

Katanya, beliau dan pasukannya kini dalam misi untuk membersihkan budaya gengsterisme di negara ini, dan memperbetulkan minda masyarakat, supaya elemen-elemen gengsterisme dapat dibendung di sekolah rendah mahupun sekolah menengah.

“Sekarang ini, ada pelajar sekolah menengah yang berada di Tingkatan 1 dan Tingkatan 2 sudah pandai asosiasikan diri dengan kumpulan gengster antaranya ‘Ayahanda’, sampai boleh ugut orang minta duit. Gengsterisme ini saya hendak ‘sapu’ semuanya,” katanya kepada Bernama di Bukit Aman, di sini.

Abdul Hamid berkata, pihaknya tidak akan memberi ruang dan akan memerangi isu gengsterisme ini secara habis-habisan.

Tegasnya, beliau tidak akan bertoleransi terhadap gengsterisme di negara ini, dan akan menahan sesiapa sahaja tanpa mengira bangsa, jika terlibat dalam perkara berkenaan.

Dalam perkembangan lain, Abdul Hamid telah mengarahkan Jabatan Siasatan dan Penguatkuasaan Trafik (JSPT) Bukit Aman, untuk melaksanakan operasi secara menyeluruh membanteras lumba haram di negara ini.

“Selain itu, saya bercadang untuk mewujudkan satu fail kes bagi menahan penganjur perlumbaan haram, di bawah Akta Pencegahan Jenayah (POCA) 1959.

“Penganjuran perlumbaan haram ini menggalakkan lagi berlaku kes jenayah seperti kecurian motosikal, maka polis akan menggunakan POCA ini untuk menahan mereka,” katanya.

Dalam pada itu, Abdul Hamid turut mengingatkan anggota polis di bahagian logistik, supaya memastikan tiada penyelewengan berlaku dalam segala jenis projek.

“Saya memang menolak sebarang jenis bayaran daripada dan dari mana-mana pihak kontraktor, yang hendak memberikan projek kepada polis.

“Saya secara holistik tidak beri peluang, kerana saya sebagai IGP (Ketua Polis Negara) tidak menginginkan apa-apa pun, satu sen pun saya tolak apatah lagi belanja makan daripada pihak kontraktor,” tegasnya.

“Jika adik beradik saya sendiri hendak melobi projek, jauh sekali, saya tidak akan bagi mereka campur dalam PDRM,” katanya. – BERNAMA


Gadis Maut Akibat Letupan Handphone Yang Dibiarkan Dicas Semalaman

Seorang pelajar perempuan meninggal dunia selepas telefon bimbitnya yang sedang dicas di sebelah bantalnya meletup ketika dia tidur.

Alua Asetkyzy Abzalbek, 14, sebelum itu mendengar muzik di sambil berbaring di bilik rumahnya di Bastobe, Kazakhstan.

Pada keesokan paginya, Alua ditemui mati dengan telefon bimbitnya yang meletup.

Menurut polis, telefon bimbit mangsa masih dipasang pada soket dan dipercayai mengalami kecederaan parah di kepala akibat letupan itu yang menjadi punca kematiannya.

Pada masa kejadian, ahli keluarga menghubungi paramedik untuk mendapatkan bantuan, kemudian mengesahkan remaja itu telah meninggal dunia.

Pakar Forensik turut mengesahkan telefon bimbit itu meletup pada awal pagi hari kejadian akibat terlebih cas yang menyebabkan baterinya panas lalu meletup.

Kematian mangsa dianggap sebagai kemalangan dan polis tidka mendedahkan jenama telefon bimbit yang dimiliki oleh mangsa. “Saya bagaikan tidak percaya. Kita berkawan baik sejak kecil lagi.

Sukar untuk menghadapi hari-hari mendatang tanpa awak. Saya rindukan awak.

Awak tinggalkan saya buat selama-lamanya,” kata rakan karib mangsa, Ayazhan Dolasheva, 15.


TERKINI: 99 Kes Telah Sembuh Dan Discaj Hospital, Jumlah Keseluruhan 3,762

PUTRAJAYA: Kementerian Kesihatan Malaysia (KKM) menerusi Dr Noor Hisham, hari ini,  mengumumkan bahawa terdapat 99 kes telah pulih dan discaj. Ini menjadikan kes kumulatif  adalah sebanyak 3,762 kes bersamaan 65.52 %.

#COVID19 🇲🇾 Terkini 25 April. Discaj terbaru 99 Keseluruhan 3,762 pic.twitter.com/XVwmmtFwzY


Polis Marin gagalkan cubaan seludup keluar minyak petrol ke negara jiran

SEMPORNA, 31 Mac – Pasukan Polis Marin (PPM) menggagalkan cubaan menyeludup keluar 600 liter petrol bernilai RM1,320 dalam operasi bersepadu di Pulau Kalapuan dekat sini, semalam.

Komander PPM Wilayah 4 Sabah, ACP Mohamad Pajeri Ali berkata berdasarkan maklumat Unit Risikan Marin (URM) pihaknya telah membuat pemeriksaan ke atas sebuah rumah tidak bernombor di pulau berkenaan dalam operasi yang turut disertai pegawai daripada Kementerian Perdagangan Dalam Negeri dan Hal Ehwal Pengguna (KPDNHEP).

“Hasil pemeriksaan mendapati terdapat 20 tong masing-masing mengandungi 30 liter petrol yang disyaki cuba diseludup ke negara jiran.

Seorang lelaki tempatan berusia 16 tahun yang mendiami rumah berkenaan turut ditahan kerana gagal menunjukkan sebarang lesen pemilikan atau menjual barang kawalan berkenaan,” katanya dalam satu kenyataan di sini, hari ini.

Beliau berkata remaja terbabit dan barangan rampasan dibawa ke Markas Operasi PPM Semporna untuk tindakan lanjut dan disiasat di bawah Seksyen 20 Akta Kawalan Bekalan 1961.

Sementara itu, Mohamad Pajeri berkata dalam operasi yang bermula 8 pagi hingga pukul 4 petang itu turut disertai pegawai imigresen dan seramai 184 orang telah diperiksa namun kesemuanya memiliki dokumen pengenalan diri yang sah.


Darurat Di Sarawak Dilanjut Hingga Februari 2022

Darurat yang sedang berlangsung, meliputi Semenanjung dan Malaysia Timur, akan berakhir esok.

“…pilihan raya umum ke Dewan Undangan Negeri (DUN) dikehendaki untuk diadakan dalam enam puluh hari dari 2 Ogos 2021 mengikut Fasal (4) Perkara 21 Perlembagaan Negeri Sarawak,” menurut warta itu.

Pilihan raya negeri (PRN) sepatutnya diadakan pada 6 Jun tetapi ditangguhkan kerana darurat, dan Ketua Menteri Abang Johari Openg sebelum ini berkata, ia boleh ditangguhkan sehingga situasi Covid-19 bertambah baik.

Pada 6 Jun, Speaker DUN Sarawak Mohd Asfia Awang Nassar berkata dalam kenyataan, DUN tidak akan dibubarkan, malah akan meneruskan penggalnya hingga darurat berakhir pada 1 Ogos 2021.

Menteri di Jabatan Perdana Menteri (Parlimen dan Undang-Undang) Takiyuddin Hassan mengumumkan di Dewan Rakyat pada 26 Julai bahawa kerajaan Perikatan Nasional (PN) tidak akan meminta darurat dilanjutkan selepas 1 Ogos.

Tiga pilihan raya kecil (PRK) – dua kerusi Parlimen dan satu kerusi DUN – juga ditunda sejak akhir tahun lalu setelah kerajaan mengisytiharkan darurat di kawasan-kawasan terbabit.

Pada 18 Nov tahun lalu, Batu Sapi di Sabah diletakkan bawah darurat untuk mengelakkan PRK susulan kematian Ahli Parlimennya, Liew Vui Keong daripada Warisan, yang juga bekas menteri undang-undang bawah pentadbiran Pakatan Harapan.

Pada 16 Dis, darurat diisytiharkan bagi kawasan Parlimen Gerik di Perak dan DUN Bugaya di Sabah, berikutan kematian wakil rakyatnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Maut Jatuh Dari Tingkat 23, Cuba Masuk Melalui Tingkap Rumah Teman Wanita

PENAMPANG: Seorang lelaki maut dipercayai selepas terjatuh dari tingkat 23 sebuah kondominium di Jalan Bundusan, di sini, semalam.

Lelaki berusia 27 tahun itu ditemui kira-kira jam 7 malam oleh orang awam dalam keadaan terbaring dan berlumuran darah di tingkat bawah kondominium berkenaan.

Ketua Polis Daerah Penampang, Deputi Superintendan Mohd Haris Ibrahim berkata, sebaik dimaklumkan mengenai kejadian itu, sepasukan polis ke lokasi kejadian untuk pemeriksaan lanjut.

Katanya, ketika berada di lokasi kejadian telah menemui mangsa dalam keadaan tertiarap di tingkat bawah kondominium dan didapati sudah meninggal dunia.

“Siasatan awal pihak polis mendapati lelaki terbabit dipercayai terjatuh dari tingkat 23 kondominium berkenaan ketika memanjat untuk cuba masuk ke rumah sewa teman wanitanya melalui tingkap dibahagian dapur.

“Mayat mangsa telah dibawa ke Unit Forensik Hospital Queen Elizabeth (HQE) untuk tindakan lanjut,” katanya.

Mohd Haris berkata, setakat ini, polis masih menjalankan siasatan lanjut.

“Kes diklasifikasikan sebagai mati mengejut,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hasrat ‘juruterbang’ terbantut

POLIS menahan seorang lelaki yang menyamar sebagai juruterbang syarikat penerbangan Garuda Indonesia di Lapangan Terbang Antarabangsa Soekarno-Hatta, Tangerang, Jumaat lalu.

Menurut Kompas.com, Alvin Adithya Darmawan yang lengkap dengan pakaian seragam juruterbang Garuda daftar masuk kaunter syarikat penerbangan itu pada jam 11.40 pagi.

Ketua Polis Soekarno-Hatta, Victor Togi Tambunan berkata, lelaki itu turut didapati membawa kad pengenalan anak kapal Garuda.

Victor berkata, Alvin dilihat berlegar-legar di sekitar terminal sebelum menuju ke bahagian pemeriksaan keselamatan dan penyamarannya terbongkar apabila dia bertembung dengan juruterbang Garuda, Kapten Andre yang curiga terhadapnya.

“Kapten Andre berborak dengan lelaki itu dan dia memberi jawapan yang kurang jelas. Juruterbang itu kemudian melaporkan lelaki berkenaan kepada pegawai keselamatan,” katanya.

Sementara itu, Ketua Unit Siasatan Jenayah Soekarno-Hatta, James Hasudungan Hutajulu berkata, siasatan mendapati Alvin adalah penumpang penerbangan Garuda ke Semarang.

Ketika disiasat, Alvin memberitahu polis dia obses mahu menjadi juruterbang, namun gagal dalam permohonan jurusan itu selepas tamat sekolah menengah.

Alvin boleh berdepan pertuduhan mengikut Seksyen 263 Kanun Keseksaan atas kesalahan memalsukan dokumen yang memperuntukkan hukuman penjara sehingga enam tahun. – Agensi


Ini Caranya Untuk Mohon ‘Refund’ Dari Shopee Jika Penjual Berlengah Menghantar Barang Anda

Sejak Perintah Kawalan Pergerakan dilaksanakan, pembelian barangan atas talian melalui platform e-dagang seperti Shopee semakin menjadi pilihan dalam kalangan rakyat Malaysia.

Dek kerana peningkatan kuantiti pembelian dan jualan, sesetengah daripada kita menghadapi masalah lambat untuk menerima barang-barang yang telah dibeli. Hal ini tidak lain tidak bukan disebabkan oleh lambakan parcel yang diterima dan dikendalikan oleh syarikat-syarikat kurier.

Namun, selain daripada lambakan parcel di pusat pengeposan yang menjadikan ia lambat untuk dihantar ke rumah-rumah, terdapat juga dalam kalangan pengguna yang keliru apabila barangan mereka lambat untuk disediakan bagi urusan pengeposan atau dalam istilah mudahnya belum di ‘shipped out’ oleh penjual.

Hal ini berlaku walaupun pembeli sudah pun melengkapkan pembayaran dan terpaksa menunggu masa yang lama untuk penjual mengirimkan barang-barang jualan mereka.

Namun sekiranya perkara itu berlaku selepas ini, anda tidak lagi perlu risau kerana melalui perkongsian yang dibuat oleh seorang pengguna Twitter, Amin Jasni menjelaskan anda sebenarnya boleh memohon refund daripada Shopee sekiranya situasi tersebut menimpa diri anda.

Cara mintak refund sekiranya seller degil/tak pos barang..Barang aku dah lebih sebulan. Dah nak raya pun still tak ship out apa kejadah nya pic.twitter.com/beQR1fBCG6

Beliau yang menghadapi masalah barangan tidak dihantar selepas sebulan pembayaran dilakukan berkongsi tip yang disediakan oleh Facebook Tips Gajet untuk menebus kembali pembayaran daripada pihak Shopee jika mengalami situasi itu.

Menurut perkongsian yang dibuat laman tersebut, terdapat beberapa langkah yang perlu dibuat sekiranya seperti yang dikongsikan di hantaran mereka sebelum ini seperti di bawah.

5. Lengkapkan borang yang disediakan serta sebab kenapa anda memerlukan refund untuk dilakukan (untuk kes ini sila pilih Return & Refunds).

6. Akhirnya, wang anda akan dikembalikan oleh pihak Shopee selepas melalui proses yang telah ditetapkan. Bagaimanapun dalam contoh ini, nilai tersebut dikreditkan ke dalam akaun ShopeePay.

Jadi kepada anda yang mengalami masalah penjual berlengah untuk menghantar barangan yang telah dibeli selepas ini, anda boleh lah mengikuti perkongsian yang telah dibuat oleh laman Facebook ini.

Bagaimanapun, jika ianya masih berada dalam tempoh masa yang dijanjikan oleh pihak penjual dan Shopee, adalah lebih baik untuk kita bersabar menunggu pengiriman yang akan dilakukan.

Ini kerana seperti kita sedia maklum, syarikat-syarikat penghantaran dan penjualan ini mengalami peningkatan pesanan yang mendadak sejak PKP dilaksanakan di negara kita.

Netizen sebelum ini hangat membicarakan agar pekerja-pekerja penghantaran ini diberikan bonus berikutan beban kerja yang meningkat sejak PKP dilaksanakan. – TheVocket

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


25 ‘Sumandak’ Rebut Gelaran Miss Takad Nabalu Ambassador 2020

KOTA KINABALU: Seramai 25 jelitawan di Sabah bakal merebut gelaran dalam pertandingan akhir Miss Takad Nabalu Ambassador 2020 yang turut menawarkan hadiah keseluruhan bernilai lebih RM50,000 di International Technology & Commercial Centre (ITCC), 21 Mac ini.

Pengerusi penganjur, Jainetha Stephen berkata pertandingan yang dianjurkan oleh Pertubuhan Kebajikan Takad Nabalu itu bertujuan untuk mengumpul dana untuk disumbangkan kepada Rumah Kanak-Kanak Bondulu, Toboh Tambunan dan sebuah rumah pastoral yang akan dinamakan kelak.

“Menyalurkan bantuan kepada organisasi kebajikan adalah antara misi pertubuhan Takad Nabalu yang diketuai oleh Presidennya Datuk James Ratib,” katanya pada sidang media di sini, malam tadi.

Jainetha berkata, 36 gadis berumur antara 18 hingga 26 tahun telah menghadiri uji bakat pada 29 Februari lepas.

“Pada mulanya kami mencari 15 peserta ke pusingan akhir tetapi atas keprihatinan Presiden Takad Nabalu, yang mahu memberi peluang kepada peserta lain untuk mencari pengalaman dalam pertandingan itu, maka ia ditambah kepada 25 peserta,” katanya.

Katanya, daripada jumlah itu, hanya tujuh finalis akan dipilih ke pusingan penentuan untuk sesi soal jawab dan pemenang akan dimahkotakan oleh Miss Malaysia 2019, Shwetajeet Kaur.

“Pemenang Miss Takad Nabalu Ambassador akan diberi latihan lanjut supaya berpeluang mengembangkan bakat di peringkat lebih tinggi. Pemenang juga akan dipertanggungjawabkan untuk menjalankan kerja kebajikan yang dianjurkan oleh Pertubuhan Takad Nabalu,” katanya.


Jawatankuasa Pilihan Khas Parlimen Mengenai MA63 Akan Ditubuhkan

SANDAKAN, 20 April – Sebuah jawatankuasa pilihan khas Parlimen (PSC) mengenai pelaksanaan Perjanjian Malaysia 1963 (MA63) akan ditubuhkan, kata Menteri di Jabatan Perdana Menteri Datuk Liew Vui Keong hari ini.

Jelasnya, jawatankuasa itu akan melibatkan anggota Parlimen terpilih bagi melengkapkan Jawatankuasa Khas Kabinet mengenai perkara sama.

Kami (kerajaan Persekutuan) menyedari sebuah jawatankuasa melibatkan anggota Parlimen perlu bagi menjayakan pelaksanaan MA63.

Pengerusi PSC itu nanti akan dijemput untuk menjadi anggota tetap Jawatankuasa Khas Kabinet untuk menyumbang kepada pelaksanaan MA63, katanya kepada pemberita selepas merasmikan Majlis Iltizam 2019 Sekolah Menengah Kebangsaan Elopura 2 di sini.

Liew melahirkan perasaan gembira terhadap Dewan Undangan Negeri (DUN) Sabah yang meluluskan usul menyokong pindaan Perkara 1(2) Perlembagaan Persekutuan pada persidangan dewan itu baru-baru ini.

Beliau berharap langkah sama akan dituruti DUN Sarawak pada persidangan akan datang.

Saya yakin DUN Sarawak akan mengambil langkah seperti DUN Sabah (menyokong pindaan).

Saya juga akan berjumpa dengan Ketua Menteri Sarawak Datuk Patinggi Abang Johari Tun Openg untuk menjelaskan lebih lanjut mengenai usul pindaan terhadap Perlembagaan Persekutuan itu, katanya.

Mengenai rakaman video prosiding perbicaraan bekas perdana menteri Datuk Seri Najib Tun Razak yang ditularkan, Liew percaya mahkamah berkenaan akan mengambil tindakan terhadap individu yang memuat naik video itu ke laman media sosial Facebook.

Yang mengecewakan ialah video yang dimuat naik itu bukan gambaran sepenuhnya yang berlaku dalam mahkamah dan telah memberi sense of false hope kerana telah disunting pendek, katanya.

Semalam, video berdurasi dua minit 12 saat bertajuk Hari kelima perbicaraan Datuk Seri Najib memaparkan rakaman peguam Najib, Tan Sri Muhammad Shafee Abdullah menyoal saksi, menjadi tular menerusi media sosial.


Cikgu Sadzul Menang Geran RM20,000

KENINGAU: Seorang guru subjek vokasional di Kolej Vokasional Keningau, Sadzul Adun @ Hamzasin, telah berjaya menjadi salah seorang pemenang bagi pertandingan geran perniagaan Pitchborneo dengan ideanya “Kungkung Leathercraft” pada 21 November 2021.

Pertandingan Pitchborneo anjuran Sabah Techpreneur Association (SATA) adalah pertandingan berperingkat yang memilih sepuluh pemenang geran berjumlah RM 20,000 setiap tahun untuk membantu para usahawan terpilih memperkembangkan perniagaan mereka.

Sadzul Adun @ Hamzasin yang mengajar program teknologi pembinaan di kolej tersebut juga aktif dalam bidang inovasi dan telah berjaya membimbing pelajar-pelajarnya memenangi beberapa pertandingan inovasi di peringkat tempatan dan antarabangsa.

Dengan berasaskan kemahiran seni bina yang dimiliki, dia memulakan perniagaan menghasilkan bahan kraftangan yang diperbuat daripada kulit haiwan pada beberapa tahun yang lepas. Produk utama yang dihasilkan adalah dompet yang bertemakan corak etnik.

Selain daripada Cikgu Sadzul, terdapat sembilan lagi pemenang geran Pitchborneo iaitu Hereckson Frex Rubin (Linduk), Nathaniel Maikol (Bio-Fertilizer), Zee Shazila (Gift Housewife Tailor), Alex David (KB Agro Seedling), Anita Tahir (Algae Aquatech Concentrated Microalgae), Emily Jeneble bersama Renny @ Anna Jeneble (Evolusi Kraf Batulunguyann), Cherry Ding Chew Li (Tem-Tem), Midmilisa Oddy Lidam (Shampoo Bunga Telang) dan Vianney Evana (Vide Wagas De Asi).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Video cara pembuatan salah satu produk “Kungkung Leathercraft” boleh ditonton melalui pautan YouTube:

dan mereka yang berminat boleh menghubungi Sadzul Adun melalui Instagram Kungkung Leathercraft iaitu https://www.instagram.com/kungkung_leathercraft/


Nabila Razali Terkucil Lagi!

KUALA LUMPUR: Persembahan penyanyi Nabila Razali yang menyanyikan lagu Peluang Kedua di pentas Anugerah Juara Lagu ke-35 (AJL35) terus mendapat kecaman netizen.

Di Twitter, persembahan penyanyi itu tular sekelip mata apabila rata-rata warganet mengkritik dan mengecam apabila Nabila ‘terkucil lagi’ ketika menyanyi secara langsung.

Malah, ada pengguna media sosial yang menyifatkan nyanyiannya seperti itik. Tidak kurang juga, yang menulis sinis ‘mungkin bukan peluang kedua, tapi ketiga’.

“Nabila Terkucil lagi,” tulis seorang pengguna media sosial.

“Buka mulut je, dah ke laut,” komen seorang lagi netizen.

Pun begitu, ada juga warganet berasakan Nabila sudah berusaha melakukan yang terbaik ketika menyanyikan lagu Peluang Kedua itu.

Namun, yang pasti lagu ciptaan Hael Husaini dan MFMF itu antara karya diramalkan netizen bakal dinobatkan sebagai Lagu Terbaik AJL35.

Bagaimanapun, Nabila dalam temubualnya  kepada media sebelum ini berkata dia tidak meletakkan sebarang harapan untuk memenangi pertandingan itu.

Ujarnya, dia hanya mahu melaksanakan tanggungjawab diberi pencipta lagu yang memberi kepercayaan kepadanya.

AJL35 yang dihoskan Awal Ashari, Sherry Alhadad dan Haziq Hussni disiarkan secara langsung dari Auditorium Majlis Bandaraya Shah Alam (MBSA) dalam norma baharu tanpa kehadiran penonton kerana pandemik Covid-19.


Wanita kantoi cuba seludup 7.2 kilogram syabu

WANITA warga asing berusia 40-an ditahan bersama 7.2 kilogram dadah jenis syabu di sebuah gerai makan di hadapan kawasan Pelabuhan Sandakan, 23 April lalu.

Dalam kejadian 5 petang, wanita itu ditahan bersama dadah yang disembunyikan dalam sebuah kotak dipercayai cuba diseludup ke negara jiran menerusi pelabuhan berkenaan.

Bagaimanapun, cubaan wanita itu gagal apabila sepasukan polis dari Bahagian Narkotik Ibu Pejabat Polis Daerah (IPD) Sandakan berjaya mengesan kegiatannya hasil risikan dan maklumat awam.

Pesuruhjaya Polis Sabah Datuk Omar Mammah berkata, pemeriksaan terhadap kotak yang dibawa suspek didapati terdapat enam bungkusan paket teh cina sebelum dibalut dengan bungkusan biskut pelbagai jenama.

Katanya, pemeriksaan lanjut mendapati semua bungkusan itu mengandungi serbuk hablur jernih dipercayai Methamphetamine dianggarkan bernilai RM360,000 berdasarkan harga pasaran semasa.

“Suspek dipercayai keluar masuk secara sah menggunakan pasport ke negara ini sejak 2014 dan polis kini memburu suami suspek yang juga warga asing untuk membantu siasatan.

“Polis percaya suami wanita ini sedang menyembunyikan diri.

“Wanita ini tidak bekerja dan hasil ujian saringan air kencingnya negatif,” katanya pada sidang media di Ibu Pejabat Polis Kontinjen Sabah hari ini.

Omar berkata, polis akan menjalankan siasatan untuk mengenalpasti pembekal bahan larangan itu namun pihaknya percaya dadah terbabit dibawa masuk dari luar negara dan menjadikan Sabah sebagai transit.

Katanya, suspek kini ditahan reman sehingga esok untuk membantu siasatan mengikut Seksyen 39A(2) Akta Dadah Berbahaya (ADB) 1952 dan sabit kesalahan boleh dijatuhi hukuman mati atau penjara seumur hidup dan sebatan.

Sementara itu, Omar berkata, sepanjang tiga bulan pertama tahun ini, polis sudah menahan 4,212 individu membabitkan kesalahan Akta Dadah Berbahaya.

Katanya, daripada jumlah itu, 302 orang yang ditahan adalah pengedar dadah.

“Bagi rampasan dadah pula, polis merekodkan rampasan syabu paling banyak dengan 9.005 kilogram berbanding tempoh sama tahun lalu iaitu 7.987 kilogram,” katanya. – Harian Metro


Bomba Selamatkan Gadis Terjun Ke Sungai Sembulan

KOTA KINABALU: Tertekan dengan masalah keluarga dipercayai penyebab seorang gadis berusia 15 tahun terjun dari besi saluran paip dekat Jambatan Sungai Sembulan, di sini, tengah hari tadi.

Dalam kejadian jam 1.30 tengah hari itu, gadis terbabit yang tinggal di Kampung Sembulan Lama dikatakan terjun dari besi saluran paip berkenaan.

Orang awam yang menyedari kejadian menghubungi pihak berkuasa sebelum sepasukan anggota dari Balai Bomba dan Penyelamat (BBP) Sembulan tiba untuk operasi menyelamat.

Anggota bomba cuba memujuk mangsa namun selepas hampir lima minit usaha itu gagal sebelum gadis terbabit terjun ke sungai.

Bagaimanapun pasukan bomba yang sudah bersedia di sungai berkenaan berjaya menyelamatkan gadis terbabit daripada lemas.

Pegawai Operasi BBP Kota Kinabalu, Jamaludin Hussin berkata, pihaknya yang menerima panggilan kecemasan jam 1.46 tengah hari, bergegas ke lokasi bersama seramai 15 anggota dengan sebuah jentera, EMRS dan dua kenderaan utiliti.

Katanya, pasukan bomba cuba memujuk gadis yang berdiri di besi saluran paip dan satu lagi pasukan bersedia di sungai berkenaan.

“Selepas hampir lima minit memujuk gadis itu bertindak terjun menyebabkan pasukan bomba yang berada di sungai itu terus menyelamatkannya.

“Gadis itu kemudian dibawa ke daratan sebelum ditenangkan dan diberi rawatan awal,” katanya ketika ditemui di lokasi kejadian.

Menurutnya, gadis itu kemudian dimasukkan ke kenderaan EMRS sebelum dihantar ke Hospital Queen Elizabeth II (HQE II) dengan kebenaran polis untuk pemeriksaan lanjut.

“Operasi menyelamat tamat jam 2.23 petang,” katanya.

Sepasukan polis dari Ibu Pejabat Polis Daerah (IPD) Kota Kinabalu turut berada di lokasi kejadian. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Wanita 22 Tahun Antara Dua Kematian Di Sabah Hari Ini

PUTRAJAYA: Pusat Kesiapsiagaan dan Tindak Cepat Krisis Kebangsaan (CPRC) hari ini melaporkan dua kes kematian berkaitan COVID-19.

Ketua Pengarah Kesihatan, Tan Sri Noor Hisham Abdullah, berkata ia menjadikan jumlah kumulatif kes kematian COVID-19 di Malaysia adalah sebanyak 302, bersamaan 0.7 peratus daripada jumlah keseluruhan.

“Kes kematian yang dilaporkan membabitkan dua wanita berusia 22 dan 67 tahun, masing-masing di Sabah.

Dua kematian direkodkan hari ini masing-masing di Hospital Tuaran dan Hospital Duchess Of Kent, Sandakan

“Seorang mangsa mempunyai latar belakang penyakit jantung reumatih dan aritmia jantung, manakala seorang lagi menghidap osteoathritits dan gastritis,” katanya.

Beliau berkata demikian pada sidang media mengenai perkembangan kes COVID-19 di sini, hari ini.


Permohonan Keahlian Datuk Salleh Keruak, PKR Sabah Enggan Terima – Mohd Amin

KOTA KINABALU: Spekulasi mengenai mantan Menteri Komunikasi dan Multimedia Datuk Seri Salleh Said Keruak sudah diluluskan keahlian dalam Parti Keadilan Rakyat (PKR) mengejutkan pimpinan parti negeri.

Pengarah Pilihanraya PKR Sabah merangkap Ketua Cabang PKR Semporna, Mohd Amin Abdul Mem berkata sewajarnya pimpinan utama Negeri dan Cabang dimaklumkan terlebih dahulu dan dilibatkan tentang kemasukan ini.

Sekiranya spekulasi itu benar maka ianya adalah tidak wajar dan bertentangan dengan polisi serta prinsip yang dipertahankan oleh parti khususnya era selepas PRU14, katanya.

Menurutnya dalam hal itu pandangan Majlis Pimpinan Negeri (MPN) PKR Sabah amat penting agar hasrat pemartabatan tuntutan kuasa autonomi negeri yang diberikan kepada MPN Sabah terus mekar dan diperkasa.

“Pimpinan parti selalunya tegas dan penuh berhati-hati dengan kemasukan mantan pimpinan Umno terutama yang keluar beramai-ramai pada bulan Disember 2018.

“Saya berpandangan PKR Sabah berada di landasan yang betul ingin menjuarai agenda Reformasi dan politik perubahan demi kebaikan rakyat.

“Biarpun beberapa pimpinan pembangkang berpindah randah ke  parti komponen yang memimpin kerajaan hari ini, PKR Sabah tetap untuk tidak menerima atas prinsip memelihara integriti kepimpinan parti dan menghormati keputusan rakyat pada pilihanraya PRU14 yang lalu,” katanya.

Menurut Mohd Amin, PKR memerlukan pemimpin dan pejuang-pejuang yang benar-benar memahami idealisme perjuangan reformasi yang membela rakyat, memerangi rasuah, melawan ketidakadilan dan menjunjung muafakat masyarakat.

“Bukannya pejuang kesiangan yang hanya memikirkan kepentingan dan  survival politik sendiri,” katanya.

“Saya percaya dan yakin kepimpinan utama parti khususnya Presiden parti, Datuk Seri Anwar Ibrahim akan terus kekal mempertahankan agenda perjuangan Reformasi yang telah menjangkau 20 tahun dan bakal memimpin kerajaan malaysia sebagai perdana menteri Malaysia yang ke-8 menjelang tahun hadapan.

‘Sesungguhnya parti Reformasi ini harus mewakili denyut nadi rakyat yang dahulunya terpinggir agar terus dihormati majoriti rakyat negeri dan negara ini,” katanya.

Utusan Malaysia Online kelmarin melaporkan bahawa semakan terhadap senarai keahlian PKR menunjukkan Salleh telah diterima sebagai ahli PKR cabang Kota Belud pada 25 Ogos.

Portal berkenaan turut menyiarkan nombor keahlian Salleh iaitu S0300008562.

Bagaimanapun, dalam satu kenyataan semalam, Pengarah Komunikasi PKR Fahmi Fadzil berkata permohonan keahlian Salleh akan dibincangkan oleh Biro Politik Keadilan dalam mesyuaratnya akan datang.

Katanya beliau difahamkan berdasarkan pada rekod, parti memang ada menerima permohonan keahlian dari Salleh secara dalam talian (online).

“Walau bagaimanapun, Biro Politik Keadilan akan membincangkan dan memberi pertimbangan kepada perkara ini dalam mesyuarat yang akan datang,” katanya.-SabahNewsToday


PRU15 : DAP Tidak Ikhlas Bekerjasama Dengan Warisan

KOTA KINABALU, 9 Jun : Pelawaan DAP untuk bekerjasama dengan Parti Warisan (Warisan) bagi menghadapi Pilihan Raya Umum Ke-15 (PRU15) telah dibuat secara tidak ikhlas, kata Ketua Penerangan Warisan Datuk Awang Ahmad Sah Sahari.

Dalam kenyataannya hari ini Ahli Parlimen Petagas itu berkata dalam menghadapi PRU15, keikhlasan adalah suatu yang penting bagi Warisan, dalam mejalinkan sebarang kerjasama.

Beliau berpandangan ia suatu yang agak melucukan, apabila Setiausaha Agung parti itu Anthony Loke Siew Fook menyatakan bahawa DAP akan mempertahankan tiga kerusi Parlimen yang mereka menang di Sabah.

“…bukankah itu sudah meletakkan satu syarat (untuk kerjasama itu),” katanya.

Semalam Loke dilaporkan sebagai berkata kerjasama dengan Warisan untuk PRU15 berkemungkinan tidak berlaku, kerana tidak mendapat sambutan daripada parti itu dan menyatakan untuk bekerjasama, keikhlasan diperlukan daripada kedua-dua pihak.

Loke juga menafikan bahawa beliau angkuh apabila menyatakan bahawa DAP mahu mempertahankan kerusi Parlimen mereka pada PRU15, iaitu Kota Kinabalu, Tenom dan Sandakan.

Sementara itu, Awang Ahmad turut menemplak Ahli Dewan Undangan Negeri (ADUN) Luyang Phoong Jin Zhe kerana menuduh Presiden Warisan Datuk Seri Mohd Shafie Apdal sebagai seorang yang hipokrit.

“Ada beberapa contoh sikap hipokrit DAP yang perlu ditonjolkan. Satu yang paling ketara ialah keenganan mereka untuk melaksanakan tuntutan Sabah ke atas 40 peratus hasil yang dikutip kerajaan Persekutuan pada ketika (Pengerusi DAP) Lim Guang Eng menjadi Menteri Kewangan.

“Kini mereka telah memfailkan tindakan undang-undang bagi mendapatkan pengisytiharaan bahawa formula itu masih terpakai. Satu waktu yang amat tidak sesuai. Kenapa sekarang ini ketika mereka menjadi pembangkang dan pilihan raya semakin hampir?,” katanya.

Awang Ahmad berkata terdapat juga contoh lain kegagalan DAP melaksanakan janji mereka kepada rakyat, bukan sahaja di Sabah tetapi kepada seluruh negara.

Semalam Phoong yang juga Setiausaha DAP Sabah, menyelar Mohd Shafie Apdal kerana menuduh parti itu angkuh ketika berunding kemungkinan bekerjasama untuk PRU15, dengan menuduh presiden Warisan itu sebagai hipokrit.

Pada 3 Jun, 13 wakil rakyat Sabah dari Pakatan Harapan memfailkan tindakan undang-undang untuk mendapatkan pengisytiharaan mengenai 40 peratus hasil hak Sabah yang diperoleh kerajaan Persekutuan dari Sabah setiap tahun. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM rampas barangan bersubsidi

TAWAU: Pasukan Polis Marin (PM) menahan seorang lelaki kerana membawa barangan bersubsidi tanpa kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP), Sabtu lalu.

Bot dikendalikan lelaki tempatan berusia 53 tahun itu ditahan anggota PPM Tawau ketika melalui perairan Tanjung Saima menuju ke arah Kampung Sungai Haji Kuning di Pulau sebatik, pada jam 11.29 pagi.

Komander PPM Wilayah 4, Asisten Komisioner Mohd Yazib Abd Aziz, berkata antara barangan bersubsidi yang dirampas ialah 12 kotak minyak masak seberat 204 kilogram, 15 kotak tepung gandum dan 16 karton mengandungi 192 kilogram gula pasir.

“Turut dirampas ialah bot laju dan enjin sangkut 40 kuasa kuda (hp) yang digunakan dalam aktiviti berkenaan dengan nilai keseluruhan rampasan dianggarkan RM23,200,” katanya menerusi kenyataan di sini, hari ini.

Beliau berkata, kes itu akan dirujuk kepada KPDNHEP untuk tindakan selanjutnya dan siasatan mengikut Akta Kawalan Bekalan 1961.


1,680 Pesakit Covid-19 Masih Dirawat Di Sabah

KOTA KINABALU: Jumlah kes Covid-19 aktif di Sabah kini sebanyak 1,680 dengan 1,008 daripadanya dirawat di Pusat Kuarantin dan Rawatan Berisiko Rendah (PKRC) awam.

Menteri Kerajaan Tempatan dan Perumahan, Masidi Manjun berkata, daripada jumlah itu juga, seramai 670 menerima rawatan di hospital manakala dua lagi dirawat di Pusat Tahanan Sementara (PTS).

“Jumlah kes yang masih menerima rawatan menunjukkan penurunan selepas 252 lagi pesakit telah sembuh dan dibenarkan pulang berbanding 160 kes baharu yang dicatatkan hari ini.

“Daripada jumlah pesakit yang masih menerima rawatan itu juga, seramai 76 orang dirawat di ICU (Unit Rawatan Rapi) dengan 23 pesakit memerlukan alat bantuan pernafasan atau ‘ventilated’,” katanya pada taklimat harian perkembangan Covid-19 di Sabah, hari ini.

Masidi berkata, daripada 160 kes baharu yang dicatatkan hari ini, sebanyak 95 kes atay 59.4% adalah hasil saringan kontak rapat.

Selain itu katanya, sebanyak 23 kes atau 14.4% dikesan menerusi saringan bergejala, masing-masing lima kes atau 3.1% daripada saringan kluster sedia ada dan kluster Perkeso serta 32 kes lagi atau 20% daripada lain-lain kategori.

“Dalam perkembangan sama, jumlah kapasiti katil di hospital Covid-19 adalah sebanyak 1,078 unit, di PKRC awam berjumlah 4,033 unit dan

jumlah katil di PTS atau Penjara pula 1,000 unit.

“Ini menjadikan jumlah kapasiti katil di Sabah sebanyak 6,111 unit manakala peratusan penggunaan katil pada hari ini adalah 27.49%,” katanya. – FMT


Putrajaya Peruntuk RM10 Juta Untuk Rela Di Sabah

KOTA KINABALU: Perdana Menteri, Muhyiddin Yassin mengumumkan peruntukan RM10 juta kepada Jabatan Sukarelawan (Rela) di Sabah untuk membeli pakaian seragam baru kepada kira-kira 298,561 anggota di negeri itu.

“Saya setuju memberikan peruntukan RM10 juta sebagai satu sumbangan kecil bagi menghargai perkhidmatan cemerlang pasukan Rela di Sabah.

“Teruskan usaha bekerja untuk menjaga keamanan Sabah, kita kena pelihara perpaduan kaum yang ada di sini,” katanya ketika berucap dalam perjumpaan dengan anggota Rela di Universiti Malaysia Sabah hari ini.

Turut hadir Menteri Dalam Negeri, Hamzah Zainudin, Ketua Setiausaha Negara, Mohd Zuki Ali, Timbalan Menteri Dalam Negeri II, Jonathan Yasin, Ketua Setiausaha Kementerian Dalam Negeri, Wan Ahmad Dahlan Abdul Aziz dan pemangku Timbalan Ketua Pengarah Rela, Kamarudin Mohd Rapig.

Muhyiddin berkata, kira-kira 3 juta anggota Rela di seluruh negara yang merupakan barisan pertahanan ke-3 perlu memberi sokongan kepada kerajaan Perikatan Nasional bagi memastikan negara terus aman dan damai.

“Kita mesti kukuhkan kerjasama ini demi perpaduan rakyat tidak kira apa kaum, kaya atau miskin.”

Terdahulu, beliau mengucapkan terima kasih kepada 1,319 anggota Rela yang menjadi petugas barisan depan bagi membendung penularan Covid-19.

“Seluruh keanggotaan Rela mempunyai peranan tersendiri yang penting dalam membantu kerajaan, baik dari aspek menjaga keselamatan awam, pengagihan bantuan dan makanan, sehinggalah usaha mendisiplinkan masyarakat supaya mematuhi SOP yang ditetapkan, ini semua sangat dihargai kerajaan.”- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Rogol Anak Empat Kali Sehari Dari Umur 6 Tahun Hingga 13 Tahun

Terlalu banyak cerita rogol yang melibatkan ahli keluarga sendiri. Menyedihkan bila orang yang sepatutnya melindungi kita, rupanya syaitan bertopengkan manusia.

Seperti kes yang berlaku di UK ini tentang seorang gadis, Shannon Clifton yang dirogol oleh bapanya selama bertahun-tahun hingga dia mengandung sebanyak dua kali.

Menurut Mirror, Shannon Clifton yang kini berusia 18 tahun bersedia menceritakan semula tragedi hitam ketika dia dirogol oleh bapanya Shane Ray Clifton hingga segala aktiviti keji bapanya ini terbongkar.

Pada awalnya, kehidupan Shannon sama seperti keluarga yang lain, tapi segalanya berubah bila ibu dan bapanya berpisah ketika dia berusia lima tahun.

“Saya sentiasa menjadi anak kesayangan ayah saya. Kalau ibu saya jerit marahkan saya, bapa saya akan kata ‘jangan cakap dengan Shannon macamtu’. Dia sangat protective dan kami memang tak boleh berpisah.

“Semasa ibu bapa saya berpisah, saya pergi untuk tinggal dengan bapa saya. Dia berubah secara tiba-tiba.

“Dia akan menjerit jika saya buat sesuatu yang dia tak suka dan dia akan tampar kepala saya. Dia kemudian mula menumbuk saya dan lama kelamaan dia bakar saya menggunakan seterika, serang saya guna tukul dan macam-macam lagi.”

Apabila Shannon masuk usia enam tahun, Shane jauhkan diri mereka dari semua ahli keluarga dan ketika ini penyeksaan sebenar mula berlaku.

“Dia bangunkan saya tengah malam dan baringkan saya atas lantai. Kemudian dia akan baring atas badan saya dan lakukannya. Saya rasa sakit yang teramat sangat dan menjerit menyuruh dia berhenti tapi dia tak mahu.

“Selepas itu saya terbaring dan saya lihat celah kangkang saya penuh darah.

“Bermula dari situ, dia makin kerap merogol saya. Tapi selepas itu dia akan minta maaf dan saya akan main permainan untuk lupakan tentang apa yang berlaku.

“Ayah saya kata pada saya, semua bapa buat macam ni pada anak perempuan mereka tapi saya kena rahsiakan perkara ini.

“Dia peluk saya dan janji tak akan buat lagi. Tapi dia sentiasa ulang perbuatannya ini. Walaubagaimanapun, saya tetap sayangkan dia kerana saya cuma ada ayah saya saja.

“Lama kelamaan, bapanya makin aktif merogolnya hingga hampir empat kali sehari.”

Nak dijadikan cerita, semasa Shannon berumur 11 tahun, dia mendapat tahu dia mengandung. Dia cuba sembunyikan kandungannya hingga usia kandungan mencecah 28 minggu.

“Apabila saya beritahu ayah tentang kandungan tersebut, dia mula pukul saya hingga saya pengsan. Saya tak dapat nak ingat sangat apa yang berlaku ketika itu.

“Tapi, apa yang saya ingat, sebelum itu ada bayi dalam perut saya dan sekelip mata saya nampak darah di merata-rata tempat dan bayi dalam perut saya dah tak ada.”

Shannon kemudian hamil semula pada usia 13 tahun. Ketika ini, Shane cuba untuk gugurkan kandungan tersebut tapi tak berjaya, dia kemudian merancang untuk membunuh bayi ini selepas lahir.

Apabila perut semakin membesar, Shannon makin sukar untuk sembunyikannya. Shannon kemudian dipanggil oleh jururawat di sekolah dan disuruh untuk mengambil ujian kehamilan.

Shannon enggan membuat ujian tersebut dan lari dari sekolah sebelum polis datang dan menyerbu rumahnya.

“Apabila ayah nampak pihak polis, dia suruh saya panjat pagi dan lari ke padang belakang rumah bersama dengannya.”

Mereka menghabiskan masa enam hari menjadi pelarian sebelum ditangkap oleh pihak polis.

Berjaya bersendirian selepas bertahun-tahun, Shannon akhirnya melahirkan bayi lelaki di hospital dua hari selepas bapanya ditangkap.

“Bila saya lihat dia, saya terus jatuh cinta. Dia anak saya tapi pada masa yang sama dia juga adik saya. Saya keliru.”

Selepas keputusan DNA menunjukkan bahawa bapa durjana tersebut adalah bapa kepada bayi yang baru lahir ini, lelaki ini mengaku merogol anaknya. Tapi, dia katakan dia mula merogol anaknya ketika umur 10 dan bukan 6 tahun seperti didakwa.

Shane dijatuhkan hukuman penjara seumur hidup manakala Shannon kini bakal mengambil ijazah dalam bidang psikologi penjenayah untuk cuba memahami motif bapanya melakukan perbuatan tersebut.

Macam manalah bapa boleh tergamak buat macamni dekat anak sendiri? – LobakMerah


Tukang Cuci Kereta Maut Motosikal Ditunggang Rempuh Hilux

TAWAU: Seorang remaja Indonesia maut, manakala rakannya cedera selepas dua motosikal yang dinaiki mereka berlanggar sesama sendiri sebelum merempuh kenderaan pacuan empat roda di Jalan Sin On, di sini, semalam.

Dalam kejadian pukul 4.10 petang itu, mangsa yang berusia 16 tahun maut ketika menerima rawatan di Hospital Besar Tawau, manakala rakannya, 16, patah pada jari kaki kiri.

Difahamkan sebelum kejadian, kedua-dua mangsa yang juga rakan sekerja itu dalam perjalanan ke bandar Tawau menaiki dua motosikal berasingan.

Bagaimanapun, sebaik tiba di lokasi kejadian, motosikal salah seorang daripada mereka hilang kawalan secara tiba-tiba sebelum merempuh bahagian belakang motosikal rakannya.

Kejadian itu menyebabkan motosikal rakannya terbabas ke lorong bertentangan sebelum merempuh sebuah kenderaan pacuan empat roda yang dipandu seorang warga emas lelaki dari arah bertentangan.

Ketua Polis Ibu pejabat Polis Daerah (IPD) Tawau, Assisten Komisioner Peter Umbuas ketika dihubungi mengesahkan kejadian tersebut.

“Kedua-dua remaja tersebut dikejarkan ke hospital, malangnya seorang daripada mereka meninggal dunia ketika mendapatkan rawatan.

“Polis mendapati kedua-dua penunggang motosikal itu tidak mempunyai lesen, manakala mangsa yang maut tidak mempunyai sebarang dokumen pengenalan diri.

Tambahnya, kes disiasat mengikut Seksyen 41(1)(A) Akta Pengangkutan Jalan 1981.


Shafie Ingatkan PN Jangan Angkuh, Segerakan Sidang Parlimen

KOTA KINABALU: Presiden Parti Warisan Sabah (Warisan) Datuk Seri Panglima Mohd Shafie Apdal menggesa kerajaan Perikatan Nasional (PN) supaya mengadakan persidangan Parlimen dengan segera.

Beliau mengingatkan kerajaan PN supaya jangan bersikap angkuh seperti tahu semua perkara, kerajaan perlu mengambil iktibar jika masih lagi tidak pasti dengan banyak perkara.

Setelah lebih dua minggu dititahkan Yang di-Pertuan Agong dan Majlis Raja-Raja, kelmarin sekali lagi Agong menzahirkan dan menitahkan supaya persidangan parlimen diadakan segera.

“Jika dilihat Malaysia mengamalkan pemerintahan Sistem Demokrasi Berparlimen dan Raja Berperlembagaan yang perlu dihormati dan dipertahankan.

“Dengan itu, selaras dengan titah Agong yang mahu persidangan Parlimen diadakan segera menunjukkan bahawa baginda sangat prihatin dan memahami kesusahan yang dihadapi rakyat. Sudah tentu banyak perkara dapat dibincangkan, diselesaikan dan seterusnya memberi manfaat kepada rakyat, terutama perkara-perkara berkaitan Ordinan Darurat Covid-19,” katanya dalam satu kenyataan, di sini hari ini.

Ahli Parlimen Semporna ini berkata, titah Agong supaya Parlimen perlu bersidang segera harus diberi perhatian oleh kerajaan PN, khususnya pentadbiran Dewan Rakyat dan Dewan Negara.

Mohd Shafie berkata, ketika ini ramai rakyat hilang punca pendapatan, syarikat perniagaan pula tidak dapat meneruskan operasi dan terpaksa membuang pekerja dan peniaga-peniaga kecil pula banyak yang terpaksa gulung tikar.

Malah, banyak keluarga terputus bekalan makanan dan anak-anak kecil tiada susu. Ramai yang tidak dapat menyediakan bekalan makanan asas dan berdepan kesempitan hidup.

Ahli Dewan Undangan Negeri (ADUN) Senallang ini berkata, beliau bimbang sekiranya situasi ini tidak diatasi segera, ia akan menyebabkan lebih banyak kemudaratan berbanding kebaikan.

Dalam keadaan dunia dan negara yang berhadapan dengan pelbagai cabaran dan dugaan bukan hanya masalah ekonomi yang tidak menentu, bahkan kehilangan nyawa yang begitu banyak akibat pandemik Covid-19, keadaan ini amat membimbangkan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Bekerja Demi Rakyat, Bukan Berjanji Bulan Dan Bintang

KIMANIS: Tempoh tiga hari terakhir kempen Pilihan Raya Kecil (PRK) Parlimen Kimanis digunakan sepenuhnya calon Parti Warisan Sabah (Warisan), Datuk Karim Bujang untuk bertemu setiap pengundi dalam usaha meyakinkan mereka mengundi parti itu Sabtu ini.

Walaupun pembangkang menggunakan taktik menghasut pengundi dengan memburuk-burukkan kerajaan dan menjanjikan pelbagai perkara, Karim sebaliknya memilih untuk meneruskan kempen secara berhemah kerana yakin hanya melalui keikhlasan barulah sokongan rakyat dapat diraih.

Ketika ditemui Borneo Today di Kampung Sinar Baru, Mandahan hari ini, Karim berkata, beliau tidak menjanjikan bulan dan bintang kepada penduduk Kimanis, namun beliau akan bekerja keras membantu masalah rakyat dan menyampaikannya kepada kerajaan jika dipilih menjadi Ahli Parlimen Kimanis.

Bagi Karim, rakyat Kimanis tidak memerlukan pelbagai janji daripada pemimpin sebaliknya mereka memerlukan seseorang yang dapat menghulurkan bantuan ketika susah, justeru itu akan menjadi keutamaannya sepanjang berkhidmat nanti.

“Dia memerlukan wakil rakyat yang agak sensitif terhadap permasalahan rakyat dan saya yakin ciri-ciri dalam memberikan segala bantuan yang diperlukan oleh pengundi dan penduduk itu hendaklah menjadi keutamaan kepada semua wakil rakyat tidak pilih Parlimen atau dewan undangan negeri (DUN) yang penting kita bela nasib rakyat yang memerlukan pembelaan ini.

“Tiada guna cakap besar berbilion-bilion walhal di kawasan kita masih banyak lagi yang tertinggal, rumah miskin yang diperbaiki di depan dan belakang saya semuanya ini akan menjadi keutamaan kalau diberi peluang untuk berbuat demikian,” katanya.

Terdahulu, beliau melakukan kempen dari rumah ke rumah di kampung itu dan melawat sebuah keluarga yang mengalami beberapa masalah selain ada ahli keluarga yang kurang sihat.

Dalam pertemuan dengan ketua keluarga itu, Karim meminta mereka menyiapkan segala dokumen yang perlu dan selepas PRK nanti, beliau berjanji akan menyuarakan masalah itu kepada kerajaan untuk diselesaikan.

Sementara itu, Karim berkata, beliau berpuas hati dengan gerak kerja jentera Warisan sepanjang 11 hari tempoh berkempen ini dan berharap hasil kerja keras itu akan berhasil apabila Warisan memenangi PRK Parlimen Kimanis.

Mengulas lanjut katanya, rakyat amat mengenalinya di Kimanis kerana beliau sebelum ini bertanding atas tiket pembangkang, namun ditakdirkan kali ini Warisan adalah kerajaan pemerintah maka sokongan rakyat pasti akan memihak kepada parti itu.

“Dalam masa tiga hari lagi pembuangan undi akan bermula, saya lihat daripada gerak kerja dan susulan yang saya buat kita telah mendahului parti lawan dengan selesa disebabkan kesedaran dalam kalangan rakyat betapa pentingnya menyokong dan memberi undi kepada kerajaan yang ada,” katanya.


Projek Memanjangkan Landasan Lapangan Terbang Sandakan Bermula September

SANDAKAN: Kementerian Pengangkutan akan memulakan kerja projek pemanjangan landasan Lapangan Terbang Sandakan pada September depan.

Menteri Pengangkutan Loke Siew Fook berkata pada masa ini projek itu sedang dalam proses pelantikan perunding projek yang sesuai dan dijangkakan akan selesai pada bulan Ogos dan setelah dimuktamadkan oleh Kementerian Kewangan Malaysia.

“Kerja bagi projek landasan Lapangan Terbang Sandakan ini akan mengambil masa selama 18 bulan dan dijangka akan siap sepenuhnya pada Mac 2021, sekiranya semua berjalan lancar,” katanya.

Berita baik untuk rakyat di daerah Sandakan itu diumumkan Loke semasa menjawab pertanyaan Ahli Parlimen Sandakan Vivian Wong Shir Yee, mengenai perkembangan projek pemanjangan landasan berkenaan di Parlimen.

Selepas dilantik sebagai Ahli Parlimen Sandakan, Vivian juga sentiasa mengikuti perkembangan projek pemanjangan landasan Lapangan Terbang Sandakan itu dan meminta Loke untuk menyatakan tarikh permulaan serta tarikh dijangka siap bagi projek berkenaan khasnya semasa sesi perbahasan dan pertanyaan lisan di Parlimen.

Dalam pada itu, Loke juga menyatakan, selain memanjangkan landasan Lapangan Terbang Sandakan dari 2,133 meter kepada 2,500 meter, kementeriannya juga akan mempertingkatkan kemudahan di Lapangan Terbang Sandakan.

“Ini termasuk mempertingkatkan pembinaan Connecting Taxiway baharu, pelebaran kawasan parkir pesawat dan rekonfigurasi, menyediakan Precision Approach Light baharu serta kerja-kerja berkaitan,” katanya.

Beliau berkata pelaksanaan Kajian Impak Alam Sekitar (EIA) juga perlu dilaksanakan memandangkan kawasan berdekatan adalah paya dan sungai yang terdapat di hujung landasan yang akan dibangunkan di mana ia juga merupakan kawasan yang sensitif, selain mengambil kira penjagaan alam sekitarnya.


Saman: Ketua Hakim Negara akan fail afidavit balasan

KOTA KINABALU, 18 Jan – Ketua Hakim Negara Tan Sri Richard Malanjum akan memfailkan afidavit balasan terhadap saman pemula oleh anak perempuan mendiang Karpal Singh berhubung dakwaan campur tangan terbuka Badan Kehakiman dalam keputusan kes Akta Hasutan peguam itu (Karpal) dan kes penukaran agama tiga kanak-kanak beragama Hindu.

Malanjum berkata pihaknya akan memenuhi perintah Mahkamah Tinggi untuk memfailkan afidavit balasan tersebut.

“Sudah tentu, kami perlu memfailkan afidavit berkenaan… itu perintah (daripada Mahkamah Tinggi),” katanya ketika ditemui pemberita selepas merasmikan majlis pembukaan Tahun Perundangan Sabah dan Sarawak 2019 di Kompleks Mahkamah Kota Kinabalu di sini, hari ini.

Ditanya bila afidavit balasan itu akan difailkan, Malanjum berkata: “ Saya rasa dalam tempoh tiga atau lima minggu, ia akan dikendalikan Jabatan Peguam Negara.”

Semalam, Mahkamah Tinggi di Kuala Lumpur meminta Ketua Hakim Negara memfailkan afidavit balasan terhadap saman pemula oleh anak perempuan mendiang Karpal Singh iaitu Sangeet Kaur Deo berhubung kes berkenaan.

Hakim Datuk Mohd Firuz Jaffril membuat perintah itu semasa sebutan kali pertama kes berkenaan.

Mahkamah memerintahkan Ketua Hakim Negara selaku defendan supaya memfailkan afidavit balasan sebelum atau pada 11 Feb.

Pada 14 Jan lepas, Sangeet yang juga peguam, memfailkan saman itu bagi memohon perintah deklarasi bahawa Ketua Hakim Negara gagal dalam menjalankan tugas sebagai Ketua Badan Kehakiman Malaysia untuk mempertahankan integriti dan kewibawaan badan kehakiman apabila gagal menyempurnakan siasatan dalaman berhubung keputusan rayuan membabitkan kes hasutan mendiang Karpal dan juga kes guru tadika M. Indira Ghandi.

Sangeet mendakwa isu itu timbul apabila peguam Mohamed Haniff Khatri Abdulla mengeluarkan kenyataan bahawa keputusan rayuan dalam kes Akta  Hasutan mendiang Karpal telah diubah akibat campur tangan kehakiman oleh seorang hakim kanan dan perkara itu dilaporkan oleh portal atas talian, Free Malaysia Today pada 22 Ogos 2018.

Peguam itu turut mendakwa terdapat campur tangan kehakiman dalam kes Indira Ghandi dan perkara tersebut diumumkan secara terbuka oleh Hakim Mahkamah Rayuan Datuk Dr Hamid Sultan Abu Backer dalam ucapan beliau di Persidangan Undang-Undang Antarabangsa pada 16 Ogos 2018.

Sementara itu, Menteri di Jabatan Perdana Menteri Datuk Liew Vui Keong yang ditemui pemberita selepas majlis itu berkata, Badan Kehakiman Negara telah mengeluarkan kenyataan berhubung perkara tersebut dan menjelaskan segala dakwaan yang timbul.

Liew juga berkata tidak ada keperluan untuk mewujudkan Suruhanjaya Siasatan Diraja (RCI) bagi kes berkenaan.

Terdahulu, Malanjum mengetuai perarakan Pembukaan Tahun Perundangan Sabah dan Sarawak 2019 diiringi Liew dan disertai 177 pengamal perundangan dari kedua-dua negeri itu pagi tadi.

Perarakan sejauh 1.66 kilometer bermula dari Kompleks Karamunsing ke Kompleks Mahkamah Kota Kinabalu itu turut disertai Peguam Negara Tommy Thomas.

Acara itu diteruskan dengan majlis penyampaian ucapan pembukaan termasuk daripada Hakim Besar Sabah dan Sarawak Datuk Seri David Wong Dak Wah; Peguam Besar Negeri Sabah Datuk Zaleha Rose Pandin; dan Peguam Besar Negeri Sarawak Datuk Talat Mahmood Abdul Rashid yang antara lain mengutarakan isu Perjanjian Malaysia 1963 serta beberapa pindaan undang-undang.

Sabah menganjurkan program itu sejak 18 tahun lepas sebelum disertai Sarawak pada 2009, sekali gus menjadi platform bagi pengamal perundangan berkumpul dan menyusun matlamat baharu selain berkongsi aspirasi dan pencapaian positif yang boleh dijadikan petunjuk prestasi pada masa depan.


Angka korban tsunami Selat Sunda meningkat 168 orang

JAKARTA: Agensi bencana Indonesia mengesahkan angka kematian tsunami yang melanda kawasan pantai sekitar Selat Sunda di antara pulau Sumatera dan Jawa kini meningkat kepada 168 orang.

Pada masa sama, 745 orang dilaporkan cedera manakala 30 lagi masih hilang.


Kerajaan negeri Sabah dan Persekutuan tidak pernah arah pengeluaran dokumen kepada PATI – Azis

KOTA KINABALU, 2 Mei – Timbalan Menteri Dalam Negeri Datuk Azis Jamman menegaskan bahawa kerajaan persekutuan dan kerajaan negeri tidak pernah mengarahkan pengeluaran atau pemberian dokumen kepada Pendatang Asing Tanpa Izin (PATI) di Sabah.

Sebaliknya beliau berkata mana-mana PATI yang ditangkap akan ditahan seterusnya didakwa dan dihantar pulang ke negara asal mereka.

“Kerajaan negeri diterajui Parti Warisan Sabah (Warisan) tiada kuasa memberi taraf kewarganegaraan kepada PATI, malah program pendaftaran rakyat tanpa negara akan diselaras sepenuhnya oleh Jabatan Imigresen di bawah Kementerian Dalam Negeri.

“Program ini pun masih di peringkat cadangan dan belum pun di laksanakan dan jika program ini dilaksanakan, kementerian yang bertanggungjawab ialah Kementerian Dalam Negeri di bawah Tan Sri Muhyiddin Yassin,” katanya dalam satu kenyataan di sini, hari ini.

Beliau mengulas isu yang disentuh oleh Anggota Dewan Negeri Sulaman Datuk Hajiji Mohd Noor mengenai PATI yang tular di media sosial, mengenai kerajaan negeri Sabah memberi dokumen kepada PATI.

Azis yang juga Ketua Wira Warisan berkata ada kemungkinan Hajiji maksudkan rakyat tanpa negara di Sabah, yakni golongan yang lahir dan membesar di Sabah malah telah pun menjadi generasi ketiga dan keempat yang mana negara Filipina tidak mengiktiraf mereka ini sebagai rakyat Filipina.

Katanya masalah sama turut berlaku di Semenanjung yang diperjuangkan oleh kebanyakkan anggota parlimen  Pakatan Harapan di Parlimen bahawa kerajaan perlu memberikan golongan itu suatu dokumen tertentu agar jumlah mereka dapat diketahui.

Menurutnya Timbalan Perdana Menteri (Datuk Seri Dr Wan Azizah Wan Ismail) dengan lantang bersuara supaya kanak-kanak tanpa negara yang ibu bapa mereka yang tidak boleh dikenalpasti, perlu diberikan dokumen supaya mereka boleh bersekolah.

“Namun begitu kita bukan berikan kewarganegaraan cuma suatu dokumen. Cuma berikan dokumen supaya kita ada data dan jumlah mereka yang kerajaan (di bawah kepimpinan) UMNO dahulu gagal menanganinya,” kata Azis.


TERKINI: 3 Kes Positif Covid-19 Direkodkan Di Sabah

KOTA KINABALU: Kes positif Covid-19 di Sabah difahamkan sudah mencecah tiga kes masing-masing satu di Tawau, Papar dan Kota Kinabalu.

Kes pertama direkodkan di Tawau membabitkan lelaki berusia 58 tahun dan kes kedua difahamkan di Papar melibatkan lelaki berusia 42 tahun.

Manakala, maklumat mengenai kes ketiga di Kota Kinabalu masih belum diketahui.

Bagi kes pertama dan kedua, kedua-dua pesakit merupakan jemaah yang menyertai Perhimpunan Tabligh di Masjid Sri Petaling, Kuala Lumpur pada 27 Februari hingga 1 Mac.

Dalam kes pertama, Menteri Kesihatan & Kesejahteraan Rakyat, Datuk Frankie Poon mengesahkan pesakit berkenaan positif Covid-19 dan ditempatkan di Hospital Tawau sejak 10 Mac untuk rawatan selanjutnya.

Kes kedua difahamkan membabitkan pesakit yang berasal dari Kampung Benoni, Papar yang kini sudah dipindahkan ke Hospital Queen Elizabeth untuk rawatan selanjutnya.


COVID-19: 1,208 Kes Baharu, 3 Kematian Hari Ini

PUTRAJAYA: Kementerian Kesihatan (KKM) melaporkan 1,973 pesakit sembuh, berbanding 1,208 kes baharu Covid-19 dan 1,213 kematian.

Ia menjadikan 308,247 kes pulih daripada keseluruhan 324,971 jangkitan Covid-19 dengan 1,213 kematian direkodkan setakat ini.

Ketua Pengarah Kesihatan Dr Noor Hisham Abdullah berkata, terdapat 15,511 kes aktif dengan 70 daripada 155 pesakit di ICU memerlukan bantuan pernafasan.

Beliau berkata, daripada jumlah kes baharu itu sebanyak 1,199 penularan tempatan.

Katanya, kes penularan tempatan membabitkan 920 warganegara dan 279 warga asing.

Selangor masih mencatatkan jumlah jangkitan tertinggi iaitu 379 kes.

Ia diikuti Sarawak (251), Pulau Pinang (142), Johor (118), Negeri Sembilan (80), Kuala Lumpur (61), Terengganu (39), Perak (37), Sabah (29), Kedah (27), Kelantan (25), Pahang (17), Melaka (2) dan Putrajaya (1).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Maut Digigit Suami

Jakarta: Seorang wanita maut apabila lehernya digigit suaminya hingga berdarah selepas pasangan itu dilaporkan bergaduh dalam kejadian di Desa Tobua, Kolaka, Sulawesi Tenggara.

iNews.id melaporkan, dalam kejadian pada Isnin lalu, Kasmawati, 36, meninggal dunia akibat pendarahan selepas lehernya digigit suaminya sendiri.

Ketika kejadian Kasmawati dilaporkan bertengkar dengan suaminya yang dikenali sebagai Jumardi.

Katanya, secara tiba-tiba Jumardi menggigit leher Kasmawati hingga berdarah sebelum lelaki itu melarikan diri.

Jiran yang mendengar jeritan Kasmawati yang meminta tolong segera membawa wanita itu ke klinik berhampiran tetapi mangsa disahkan meninggal dunia.

Jumardi kemudiannya ditangkap polis ketika sedang bersembunyi di satu kawasan semak tidak jauh dari rumahnya. – Agensi


PKPD: UMS Beri Jaminan Jaga Kebajikan Pelajar

KOTA KINABALU: Universiti Malaysia Sabah (UMS) memberi jaminan akan memastikan kebajikan pelajar yang berada di kampus induknya, di sini sentiasa terjaga sepanjang pelaksanaan Perintah Kawalan Pergerakan Diperketatkan (PKPD) di kampus berkenaan.

Dalam maklum balasnya hari ini, pengurusan universiti itu menjelaskan pelbagai pihak juga tampil memberi sumbangan kepada pelajar sejak PKPD dikuatkuasakan di kampus itu bermula awal bulan ini dalam usaha untuk mengekang penularan COVID-19.

“Alhamdulillah, setakat ini terdapat individu, organisasi dan agensi kerajaan seperti Yayasan Sime Darby, Alumni UMS, orang perseorangan, Bantuan Bakul Makanan dan Pusat Islam UMS memberi sumbangan kepada pelajar yang berada di dalam kampus.

“Pihak UMS merakamkan ucapan terima kasih dan penghargaan kepada semua penyumbang,” katanya ketika diminta mengulas keadaan pelajar dan warga kampus UMS yang tidak dibenarkan keluar, berikutan pelaksanaan PKPD yang dilanjutkan sehingga 2 Mei depan.

Berikutan itu, pihak UMS meminta ibu bapa atau penjaga pelajar supaya tidak risau terhadap keadaan anak mereka yang terbabit dengan penguatkuasaan perintah berkenaan.

“Kepada ibu bapa atau penjaga pelajar yang anak mereka terkesan disebabkan pelaksanaan PKPD di kampus induk UMS, pihak UMS meminta mereka agar jangan risau terhadap keadaan anak mereka kerana UMS akan sentiasa memantau dan menjaga kebajikan pelajar.

“Ibu bapa atau penjaga pelajar boleh menghubungi talian ‘hotline’ Jabatan Hal Ehwal Pelajar UMS di nombor 088-320060 jika mempunyai sebarang pertanyaan berkaitan dengan keadaan anak mereka,” katanya.

Mengulas lanjut mengenai situasi di dalam kampus, katanya kemudahan perlu seperti kafe dan kedai runcit dibuka mengikut prosedur operasi standard (SOP) bagi kawasan PKPD untuk membolehkan pelajar membeli makanan dan barang keperluan mereka termasuk untuk berbuka puasa.

Ketika ini, seramai 3,911 individu berada di dalam kampus induk UMS itu yang dikenakan PKPD.

Mengenai kuliah sepanjang PKPD, katanya UMS menetapkan kuliah masih diteruskan, namun dilaksanakan secara dalam talian yang membabitkan pelajar di dalam kampus dan yang tinggal di luar.

“Pelajar UMS yang tinggal di luar kampus tidak dibenarkan memasuki kawasan kampus induk buat masa ini. Dengan itu, kaedah kuliah juga dilaksanakan secara dalam talian,” katanya.

Berdasarkan SOP PKPD, semua individu dikehendaki berada di kediaman masing-masing sepanjang masa dan hanya seorang wakil dibenarkan keluar untuk membeli makanan atau barangan keperluan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN tak mahu ulangi kesilapan parti terdahulu

PENAMPANG: Parti Warisan Sabah (WARISAN) tidak mahu pemimpinnya mengulangi kesilapan yang pernah dilakukan pemimpin parti pemerintah sebelum ini yang menjadi punca kemarahan rakyat sehingga akhirnya tumbang.

Ketua Menteri, Datuk Seri Mohd Shafie Apdal, berkata kesilapan yang dilakukan Pertubuhan Kebangsaan Sabah Bersatu (USNO), Parti Bersatu Rakyat Jelata Sabah (BERJAYA), Parti Bersatu Sabah (PBS) dan UMNO/Barisan Nasional (BN) perlu dijadikan pengajaran.

Beliau berkata, parti terbabit yang pernah menerajui kerajaan negeri ditumbangkan rakyat akibat sikap pemimpinnya yang mengamalkan budaya negatif dengan mengutamakan jawatan, pangkat dan projek untuk kepentingan peribadi.

“Kita tidak mahu budaya dan nilai yang diamalkan kerajaan terdahulu berada dalam WARISAN. Budaya mengutamakan projek, pangkat dan jawatan, bukan perkhidmatan kepada rakyat.

“Dalam WARISAN kita harus ada keikhlasan, setiap ahli perlu memiliki nilai ini. Kita tidak mahu ada ahli yang menyimpan niat mahu menjadi ketua supaya selepas itu boleh minta pangkat dan projek,” katanya.

Beliau yang juga Presiden WARISAN berkata demikian ketika merasmikan Perhimpunan Agung Tahunan WARISAN, iaitu mesyuarat agung pertama parti itu selepas menjadi kerajaan di Pusat Kebudayaan Sabah, di sini, hari ini.

Yang turut hadir ialah Timbalan Ketua Menteri yang juga Naib Presiden WARISAN, Datuk Jaujan Sambakong dan Menteri Perdagangan Antarabangsa dan Industri yang juga Timbalan Presiden WARISAN, Datuk Darell Leiking.

Mohd Shafie turut mengingatkan pemimpin parti itu supaya tidak memberikan pelbagai alasan dalam menunaikan harapan rakyat yang mengundi untuk mengubah kerajaan pada Pilihan Raya Umum Ke-14 (PRU-14).

“Rakyat melihat apa langkah yang kita lakukan dan mereka akan menilai serta membuat keputusan pada pilihan raya akan datang. Jadi, jangan lupa ini kerana rakyat akan menghukum kalau kita lupa,” katanya.

Beliau berkata, WARISAN yang membentuk kerajaan negeri dengan kerjasama Pakatan Harapan (PH) dan Pertubuhan Pasok Momogun Kadazandusun Murut Bersatu (UPKO) melaksanakan pelbagai perubahan bagi mengubah budaya kerajaan terdahulu.

Katanya, ia termasuk dalam sektor perkhidmatan awam dengan menekankan cara kerja baharu yang lebih cekap dan memudahkan banyak perkara berkaitan kepentingan rakyat dan kemajuan negeri.

“Kita tidak mahu lagi ada budaya lupa kerja seperti fail hanya diletakkan saja di atas meja hingga berminggu, berbulan dan malah bertahun tidak selesai. Contohnya, pembinaan Hotel Hyatt yang baharu di Kota Kinabalu, permohonannya 10 tahun lalu tetapi tiada jawapan.

“Kita mengambil tindakan dan minta Dewan Bandaraya Kota Kinabalu (DBKK) mengatasinya, tidak perlu mengambil masa lama. Kita perlu percepatkan proses membabitkan pelaburan kerana ia dapat menjana ekonomi dan peluang pekerjaan kepada rakyat,” katanya.

Sementara itu, beliau berkata WARISAN dan kerajaan negeri terus komited menuntut hak negeri yang termaktub dalam Perjanjian Malaysia 1963 (MA63) termasuk membentangkan sekali lagi usul pindaan Perlembagaan Persekutuan yang gagal sebelum ini. – Berita Harian


PRN Sabah: Perang Bendera Kian Meriah

KOTA KINABALU, 14 Sept: Perang bendera antara parti politik yang bertanding pada Pilihan Raya Negeri (PRN) Sabah ke-16 kian meriah di sekitar bandaraya Kota Kinabalu namun ia seakan-akan baru bermula di daerah lain.

Bendera Parti Warisan Sabah (Warisan), Parti Liberal Demokratik (LDP), Parti Keadilan Rakyat (PKR), Parti Bersatu Sabah (PBS) dan Parti Cinta Sabah (PCS) sudah banyak dipasang di kawasan strategik termasuk bulatan Masjid Bandaraya, bulatan Bandaran, jejambat Jalan Coastal dan jejantas Pusat Pentadbiran Negeri Sabah.

Tinjauan Bernama mendapati poster calon turut dipasang di kawasan yang dibenarkan pihak berkuasa tempatan.

Bagaimanapun, bendera parti gabungan Perikatan Nasional (PN) dilihat masih agak kurang di kawasan bandaraya Kota Kinabalu berbanding parti calon lawan.

Di TAWAU, jentera parti bertanding sudah mula memasang poster dan bendera masing-masing di beberapa lokasi strategik termasuk pusat bandar namun masih dalam jumlah terhad.

Bagaimanapun, belum ada bahan kempen seperti iklan gergasi dipasang di lokasi strategik di Tawau.

Di SANDAKAN, bendera parti seperti LDP sudah dikibar di kawasan Batu Sapi manakala bendera Pertubuhan Kebangsaan Sabah Bersatu (USNO), Barisan Nasional (BN) dan Warisan mula dipasang di Libaran.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PH Ajak Semua Ahli Parlimen Tolak Muhyiddin, Sokong Anwar Sebagai PM

KUALA LUMPUR: Pakatan Harapan (PH) mengulangi pendirian untuk mengangkat Anwar Ibrahim sebagai calon perdana menteri bagi menyelesaikan kemelut politik yang berlaku ketika ini susulan kerajaan Perikatan Nasional (PN) pimpinan Muhyiddin Yassin didakwa hilang sokongan.

Menerusi kenyataan Majlis Presiden PH, mereka turut mengajak semua Ahli Parlimen termasuk dari Umno yang menolak kepimpinan Muhyiddin untuk menyokong Anwar sebagai perdana menteri.

“Pakatan Harapan juga tidak bersetuju untuk sebarang pilihan raya umum diadakan terutama ketika pandemik memuncak. Perlu diingatkan bahawa penggal terakhir Parlimen ke-14 hanya akan tamat pada 16 Julai 2023.

“Oleh itu, Majlis Presiden menjemput semua Ahli Parlimen yang menentang dan menolak Mahiaddin (Muhyiddin) untuk bersama menyokong Anwar sebagai calon Perdana Menteri untuk membuktikan sokongan serta membentuk satu majoriti baharu di Parlimen,” katanya dalam kenyataan.

Menerusi kenyataan bersama, Presiden PKR, Anwar; Presiden Amanah, Mohamad Sabu dan Setiausaha Agung DAP, Lim Guan Eng gabungan itu juga meminta semua pihak yang menentang Muhyiddin untuk bersama di meja rundingan bagi membentuk sebuah kerajaan yang inklusif, adil dan progresif di mana setiap parti dilayan secara adil.

“Amatlah penting semua pihak dapat bersatu di bawah sebuah Kerajaan berjiwa rakyat yang mampu memperbetul segala kepincangan dan kegagalan Perikatan Nasional menjelang undi percaya terhadap Perdana Menteri nanti.

“Ini supaya sebarang pengambil alihan Kerajaan hanya akan berlaku bersama pihak-pihak yang bersetuju dengan prinsip-prinsip dan landasan perjuangan termasuk reformasi institusi, tata kelola dan urus tadbir yang baik, dan institusi kehakiman yang bebas,” katanya

Mereka juta mendakwa Muhyiddin hanya memiliki 100 sokongan Ahli Parlimen berbanding 120 yang menolak perdana menteri itu

Krisis politik timbul apabila, Presiden Umno, Ahmad Zahid Hamidi mendakwa kerajaan pimpinan Muhyiddin hilang majoriti apabila Ahli Parlimen Umno yang “angkanya mencukupi” menarik balik sokongan.

Setakat ini difahamkan 15 Ahli Parlimen Umno sudah menarik sokongan kepada kerajaan PN pimpinan Muhyiddin. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 PTI Bersama Bayi Ditahan Cuba Seberang Sempadan Secara Haram

KALABAKAN : Tiga Pendatang Tanpa Izin (PTI) bersama seorang bayi disyaki cuba menyeberang sempadan negara secara haram ditahan berhampiran kawasan Serudong, di sini.

Anggota Angkatan Tentera Malaysia (ATM) yang menjalankan tugas Op Benteng kira-kira jam 3 petang di kawasan tersebut mengesan pergerakan kesemua PTI yang ingin menggunakan laluan tikus balik ke negara mereka.

Panglima 5 Briged. Brig Jen Zambery Jefry Darus berkata mereka yang ditahan terdiri daripada dua lelaki dan seorang wanita bersama seorang bayi lelaki.

“Hasil pemeriksaan mendapati kesemua mereka yang ditahan berumur antara 38 hingga 48 tahun manakala bayi tersebut berusia tujuh bulan dan tinggal di negara ini tanpa memiliki sebarang dokumen pengenalan diri yang sah,”katanya dalam kenyataan media, di sini semalam.

Menurutnya, siasatan lanjut mendapati kesemua mereka sudah menetap di Malaysia sejak awal tahun lagi bagi mendapatkan peluang pekerjaan dalam sektor perladangan.

Bagaimanapun, disebabkan berlakunya penularan pandemik wabak COVID-19, peluang pekerjaan sangat terhad dan menyebabkan kesemua PTI terbabit bercadang untuk pulang semula ke negara asal mereka,”katanya.

Beliau berkata, anggota Kumpulan SERKAP bertindak mengusir kesemua PTI terbabit keluar daripada Malaysia dan mengiringi mereka sehingga ke sempadan negara jiran sebelum membuat laporan polis di Balai Polis Kalabakan untuk siasatan lanjut.

Zambery menegaskan pasukannya akan terus memperketatkan dan meneruskan kawalan di sempadan daratan bagi memastikan Op Benteng dapat diperkukuhkan dari kemasukan PTI serta anasir lain yang mampu mengancam keselamatan negara. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantu kami…

BELURAN : Penghuni rumah Projek Perumahan Rakyat Termiskin (PPRT) Kampung Botition, di Beluran, memohon pihak berkaitan supaya membantu berikutan kediaman mereka rosak akibat tanah runtuh baru-baru ini.

Penduduk, Muhd Zulfikri Ali, 23, berkata, dia dan enam ahli keluarganya tidak boleh mendiami rumah berkenaan dan kini terpaksa berhimpit menumpang di rumah keluarga.

Katanya, rumah PPRT yang didiami mereka sebelum ini mengalami keretakan di bahagian dinding, manakala kaca tingkap pecah selain sebahagian tanah runtuh memasuki bahagian dalam rumah.

“Selepas kejadian itu, rumah kami dimasuki air hujan sehingga banjir kerana parit tersekat akibat runtuhan tanah. Tanah yang runtuh itu pula ‘merempuh’ masuk ke dalam rumah kami.

“Kami juga terpaksa meletakkan barangan di luar untuk mengelakkan ia rosak. Setiap kali hujan, air pasti masuk ke dalam rumah melalui tingkap” katanya ketika ditemui NSTP.

Muhd Zukfikri berkata, sisa runtuhan tanah belum dialihkan dan mereka berharap ada bantuan segera untuk membantu mengalihkannya.

“Selain itu, kami berharap boleh diberikan tempat tinggal sementara kerana tiada tempat meletakkan barang-barang rumah kami,” katanya.

Dalam kejadian baru-baru ini, tebing bukit di belakang rumah mereka runtuh menghempap dinding sehingga berlaku kerosakan teruk.

Sebuah lagi PPRT bersebelahan rumah mereka turut dihempap tanah runtuh berkenaan, namun sebarang kecederaan terhadap mangsa dilaporkan. – Harian Metro


KWSP: Boleh Mohon i-Sinar Bermula Bulan Depan

KUALA LUMPUR: Kumpulan Wang Simpanan Pekerja (KWSP) memperluaskan skop i-Sinar merangkumi ahli kehilangan pekerjaan, diberi cuti tanpa gaji atau tiada sumber pendapatan.

KWSP dalam kenyataan hari ini, memaklumkan i-Sinar akan memberi manfaat kepada 2 juta ahli yang layak dan dianggarkan sejumlah RM14 bilion tersedia untuk ahli layak.

“Ahli layak boleh membuat permohonan bermula Disember 2020. Amaun akan dikreditkan dalam akaun bank ahli pada hujung bulan selepas permohonan dibuat.

“Pengkreditan pertama akan bermula pada Januari 2021. Jumlah pendahuluan ini akan dikreditkan secara berkala sehingga enam bulan bermula pada tarikh pertama pengkreditan,” katanya.

Menurutnya, ahli layak boleh mengakses 10 peratus daripada amaun simpanan mereka dalam Akaun 1, namun tertakluk kepada baki minimum RM100.

Katanya, ahli mempunyai baki RM90,000 dan ke bawah di dalam Akaun 1, akan mempunyai akses kepada amaun sehingga RM9,000.

“Amaun pendahuluan ini akan dikreditkan secara berkala sehingga enam bulan dengan pendahuluan pertama sehingga RM4,000.

“Ahli mempunyai baki lebih daripada RM90,000 dalam Akaun 1, akan mempunyai akses 10 peratus, namun jumlah maksimum boleh didahulukan adalah RM60,000.

“Amaun pendahuluan ini akan dikreditkan secara berkala sehingga enam bulan dengan pendahuluan pertama sehingga RM10,000,” katanya.

Menurut kenyataan itu, ahli memilih untuk memohon kemudahan i-Sinar perlu menggantikan amaun didahulukan.

Katanya, caruman baharu akan dikreditkan 100 peratus ke dalam Akaun 1 sehingga amaun pendahuluan diterima digantikan semula.

“Selepas itu, caruman akan kembali ke kadar pecahan asal iaitu 70 peratus bagi Akaun 1 dan 30 peratus bagi Akaun 2.

“Ahli digalakkan untuk mendapatkan nasihat kewangan melalui Pegawai Khidmat Nasihat Persaraan (RAS) KWSP atau Agensi Kaunseling dan Pengurusan Kredit (AKPK) bagi menentukan amaun diperlukan untuk permohonan di bawah i-Sinar serta memastikan kelangsungan hidup semasa krisis.

“Maklumat lebih lanjut serta butiran terperinci mengenai kelayakan i-Sinar serta terma dan syarat akan dimaklumkan dalam masa terdekat,” katanya.

Terdahulu, Harian Metro melaporkan kerajaan bersetuju membenarkan pengeluaran simpanan KWSP daripada Akaun 1 secara bersasar menerusi Belanjawan 2021.

Menteri Kewangan, Tengku Datuk Seri Zafrul Tengku Abdul Aziz dipetik berkata, kebenaran secara bersasar itu akan membolehkan ahli KWSP mengeluarkan RM500 sebulan dengan jumlah sehingga RM6,000 untuk 12 bulan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1 Kluster Baharu Dikesan Di Sabah

PUTRAJAYA: Kementerian Kesihatan kesan satu kluster baharu iaitu Kluster Kertang membabitkan daerah Kota Belud di Sabah dan sehingga kini sudah menjangkiti 21 individu.

Ketua Pengarah Kesihatan, Tan Sri Dr Noor Hisham Abdullah, berkata kes indeks bagi kluster ini ialah kes ke 17,623 yang dikesan positif COVID-19 hasil saringan kontak rapat kes positif pada 14 Oktober lalu.

“Beliau dimasukkan ke Pusat Kuarantin dan Rawatan COVID-19 (PKRC) di Projek Perumahan Rakyat (PPR) Taman Seri Bayu, Kota Belud untuk rawatan lanjut.

“Sehingga jam 12 tengah hari ini, seramai 216 individu sudah disaring dan daripada jumlah itu 21 individu sudah dijangkiti dan 195 individu lagi mendapat keputusan negatif,” katanya dalam sidang media harian COVID-19, di sini hari ini.


Polis Jumpa Berlian Curi RM12.4 Juta

MOSCOW: Polis Russia menemui sejumlah berlian curi bernilai sekitar AS$3 juta (RM12.4 juta) dan lebih AS$2.5 juta (RM10.4 juta) wang tunai milik sindiket jenayah yang beroperasi dalam syarikat pengeluar berlian terbesar dunia milik kerajaan, Alrosa.

Alrosa menerusi kenyataannya berkata, kejadian dibongkar oleh pihak keselamatan yang berjaya mengesan kegiatan mencuri berlian di jabatan pengasingan dan penggredan, lapor Reuters.

Menurut Jawatankuasa Siasatan Russia, tiga suspek yang termasuk salah seorang pekerja Alrosa sudah ditahan.

Penyiasat berkata, suspek terbabit ditangkap pada Khamis lalu ketika cuba mencuri sejumlah lagi berlian bernilai lebih AS$340,000 (RM1.4 juta).

Siasatan lanjut membawa kepada penemuan besar sejumlah berlian dan wang tunai itu termasuk barangan kemas serta berpuluh lagi jam tangan bertatahkan berlian.

Satu rakaman video yang dikongsi oleh jawatankuasa itu menunjukkan beberapa peti simpanan yang berisi wang kertas AS$100 (RM416), kotak barangan kemas jenama Tiffany dan Dior serta pelbagai beg plastik berisi berlian yang belum digilap. – Reuters


PRN Sabah: WARISAN ‘Pelawa’ Sekutu Guna Satu Logo

TAMPARULI: “Penggunaan satu logo sebenarnya merujuk kesepakatan di bawah satu perjuangan,” kata Presiden Parti Warisan Sabah (Warisan), Datuk Seri Mohd Shafie Apdal.

Beliau memberi reaksi itu sebagai cadangan untuk mengajak parti sekutu Warisan menggunakan satu logo menjelang Pilihan Raya Negeri (PRN) Sabah, 26 September depan.

Mohd Shafie berkata, cadangan itu boleh dilaksanakan antara Warisan bersama parti dalam Pakatan Harapan (PH) dan Pertubuhan Kinabalu Progresif Bersatu (UPKO), namun tiada paksaan untuk menerimanya.

“Apa yang berlaku ketika pilihan raya (Pilihan Raya Umum ke-14) di Semenanjung baru-baru ini, DAP tidak menggunakan logo ‘roket’ dan semua parti komponen menggunakan logo PKR.

“Di sana, mereka boleh melakukan pengorbanan. Mengapa kita tidak boleh melakukannya di Sabah? saya tidak mahu memaksa tetapi apa yang penting adalah untuk menunjukkan kami (parti sekutu) boleh bersatu.

“Parti lain boleh melakukan ‘pengorbanan’ untuk menggunakan logo PKR, kenapa tidak boleh melakukan perkara sama (berkorban) di Sabah?” katanya.

Beliau berkata demikian selepas merasmikan Majlis Pecah Tanah di tapak pembinaan bangunan tiga tingkat Sekolah Menengah Advent Tamparuli, Tuaran, hari ini.

Turut hadir, Presiden UPKO, Datuk Seri Wilfred Madius Tangau.

Bagaimanapun, Mohd Shafie berkata, cadangan menggunakan satu logo bagi Warisan dan parti sekutunya pada PRN Sabah itu nanti hanya sekadar cadangan.

“Ia sekadar cadangan sahaja dan saya tidak suka memaksa orang untuk menerimanya tetapi apa yang lebih penting adalah menunjukkan kami (parti sekutu) boleh bersatu, di bawah satu bumbung.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tuaran Berkas 11 Warga Tempatan Terlibat Dengan Dadah

11 tokan dadah, kaki lalok kena cekup

TUARAN: Seramai 11 warga tempatan ditahan atas pelbagai kesalahan berkaitan pemilikan, pengedaran dan penyalahgunaan dadah dalam operasi khas, Ops Tapis, dilaksanakan Ibu pejabat Polis Daerah (IPD) Tuaran sejak seminggu lalu yang berakhir semalam.

Ketua Polis Daerah Tuaran, Deputi Superintendan Mohd Hamizi Halim, berkata dalam operasi itu, Bahagian Siasatan Jenayah Narkotik Daerah Tuaran memberi penumpuan terhadap tiga lokasi panas di sekitar bandar ini yang dikenalpasti sebagai `sarang dadah’.

Katanya, dalam tempoh seminggu operasi dijalankan, pihaknya berjata merampas pelbagai jenis dadah, khususnya Methamphetamine atau syabu seberat 6.42 gram yang dianggarkan bernilai RM963 berdasarkan harga pasaran semasa.

“Bertindak atas aduan awam dan maklumat risikan, polis berjaya menahan seorang pengedar yang dipercayai aktif di kawasan perumahan Taman Telipok Ria, Taman Sri Rugading dan Kampung Bakut.

“Turut ditahan seorang individu kerana memiliki dadah. manakala sembilan lagi ditahan selepas hasil saringan awal ujian air kencing mendapati mereka positif dadah.

“Kesemua Semua suspek yang ditahan adalah warga tempatan dan berusia 25 tahun sehingga 45 tahun,” katanya dalam satu kenyataan, di sini hari ini.

Mohd Hamizi berkata, kes disiasat mengikut Seksyen 39A(1) Akta Dadah Berbahaya (ADB) 1952, Seksyen 12(2) ADB 1952 dan Seksyen 15(1)(a) ADB.

Justeru, Mohd Hamizi berkata, polis memohon kerjasama orang awam untuk terus menyalurkan sebarang maklumat berkaitan penyalahgunaan dadah dalam usaha menumpaskan sindiket pengedaran dadah terutamanya di daerah ini. Berita Harian


Lelaki Ditahan Bersama Dadah Bernilai RM11,971.80

KOTA KINABALU: Seorang pengedar dadah warga tempatan ditahan pada Khamis bersama dadah pelbagai jenis yang bernilai RM11,971.80.

Tangkapan ke atas lelaki berusia 27 tahun itu dilakukan Bahagian Siasatan Jenayah Narkotik, Ibu Pejabat Polis Daerah Kota Kinabalu pada 5.30 petang di sebuah kondominium di bandaraya ini.

Ketua Polis Daerah Kota Kinabalu, Asisten Komisioner Habibi Majinji berkata, hasil pemeriksaan ke atas suspek mendapati terdapat sepaket plastik dadah jenis ketamine di dalam poket seluar yang dipakai oleh suspek.

Beliau berkata, pemeriksaan lanjut di rumah suspek menemukan enam paket plastik dadah jenis ketamin, tujuh paket plastik pelbagai warna mengandungi dadah jenis juice dan sepaket plastik berisi dadah jenis ecstasy yang disembunyikan di ruang tamu dan di dalam bilik utama rumah.

“Hasil siasatan awal, kesemua dadah yang dirampas adalah untuk diedarkan kepada pengedar di sekitar Kota Kinabalu.

“Keseluruhan rampasan dadah adalah sebanyak 87.89 gram ketamine, 6,38 gram serbuk ecstacy dan 781.59 gram serbuk juice yang dianggarkan bernilai RM11,971.80 mengikut harga pasaran. Ia berupaya memenuhi hampir 1,051 orang penagih dalam satu-satu masa,” katanya dalam satu kenyataan, hari ini.

Habibi berkata, suspek tidak mempunyai pekerjaan tetap dan menjadi dalang kepada sindiket pengedaran dadah dengan menghantar bekalan syabu kepada pengedar dimana suspek, menjadi orang tengah di antara sindiket dan pengedar kecil di Kota Kinabalu.

Katanya, suspek mendapat upah sebanyak RM5,000-RM 6,000 sebulan bergantung kepada permintaan dadah. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Sulu Tak Pernah Miliki Sabah”

KOTA KINABALU: Sabah tidak pernah menjadi milik Sulu. Berat bukti, perjanjian, dokumen dan sejarah membuktikan Sabah telah diserahkan oleh Brunei kepada Overbeck (1877) – Syarikat Berpiagam Borneo Utara British (1881) – menyerah kalah kepada Pendudukan Jepun (1943) – Pentadbiran Tentera British (1945) – Jajahan Bitish ( 1946) – Malaysia (1963).

Oleh itu, Malaysia dan rakyat Sabah harus secara agresif, konsisten dan berterusan untuk memperbetulkan naratif yang tidak lengkap dan tersilap yang dahulunya Sabah adalah milik Sulu.

Menegaskan perkara ini pada satu webinar “Tuntutan Filipina/Sulu Kepada Sabah” Isnin, bekas Ketua Menteri Datuk Seri Yong Teck Lee berkata:

“Terdapat dua aspek tuntutan Filipina/Sulu – tuntutan kedaulatan Filipina ke atas Sabah dan tuntutan wang Sulu/Kiram.

“Naratif bahawa Sabah dahulu milik Sulu adalah salah…Sabah tidak pernah menjadi milik Sulu,” Yong, seorang peguam, menegaskannya.

Beliau berkata Sulu tidak mempunyai asas undang-undang dan politik untuk menyerahkan atau memajakkan Borneo Utara kepada sesiapa kerana Sulu tidak pernah memiliki Borneo Utara.

Dianjurkan bersama oleh Persatuan Peguam Kuala Lumpur dan Persatuan Undang-undang Sabah, webinar dua jam itu adalah yang pertama seumpamanya dalam domain awam di Malaysia, didorong oleh peristiwa baru-baru ini (kes timbang tara Madrid, dll).

Yong berkata pendekatan Malaysia sentiasa “Jangan bercakap tentang tuntutan Filipina/Sulu kerana lebih banyak kita bercakap mengenainya, lebih banyak kesahihan yang kita berikan kepada tuntutan itu.”

“Filipina/Sulu (yang menuntut) terus membangkitkan isu itu, justeru menimbulkan harapan (palsu) kepada orang Filipina bahawa suatu hari nanti, Sabah akan menjadi sebahagian daripada Filipina,” kata Yong, juga seorang Adun Dilantik.

Yong berkata kesannya ialah sebahagian daripada pendatang tanpa izin Filipina berani untuk kekal di Sabah.

“Jika pendatang tanpa izin percaya bahawa mereka berhak berada di Malaysia Sabah, penentangan mereka terhadap pengusiran menjadi lebih kuat.”

Di Filipina, Yong berkata, beberapa peta mereka menunjukkan gabungan mengiktiraf sempadan antarabangsa antara Malaysia dan Filipina, dengan kerosakan tambahan menjadikan Sabah (“Borneo Utara”) kelihatan, bukannya Sabah (Malaysia), seperti kes dalam semua peta lain di seluruh dunia.

Walaupun begitu, Yong, yang juga Presiden Parti Maju Sabah (SAPP), berkata peta Filipina menunjukkan bahawa Sabah bukan milik Filipina.

Seperti yang digambarkan dengan jelas dalam peta, Yong berkata, Sabah adalah dan sentiasa dikecualikan.

Wilayah asal Filipina ditakrifkan sebagai Perjanjian Paris 1898 (selepas Perang Amerika-Sepanyol)

Perlembagaan Disemak Filipina 1987 telah menggugurkan tuntutan Sabah, katanya.Perubahan utama dalam perlembagaan 1987 telah dibincangkan dalam Perlembagaan Baru Filipina, Annotated 1987 Revised Constitution) seperti berikut:

“Takrifan dalam perlembagaan 1987 telah memadamkan perkataan ‘semua wilayah lain milik Filipina mengikut hak bersejarah atau hak milik undang-undang’, dan sebaliknya perkataan ‘semua wilayah lain di mana Filipina mempunyai kedaulatan atau bidang kuasa’.”

Selanjutnya, “dengan itu menghapuskan asas nyata untuk tuntutan ke atas Sabah untuk apa jua kadar, kami tidak terhalang untuk meneruskan tuntutan tersebut di bawah undang-undang antarabangsa,” kata Yong.

Oleh itu, untuk meneruskan “di bawah undang-undang antarabangsa,” kata Yong, sambil menambah sememangnya Filipina telah mencuba pada Februari dan Mac 2001 dengan cara memohon kepada ICJ untuk campur tangan dalam kes Pulau Ligitan/Pulau Sipadan antara Indonesia dan Malaysia.

Campur tangan Filipina di ICJ ini telah dibincangkan dalam buku Tan Sri Gani Patail “MELETAKKAN tuntutan ke atas Sabah oleh Kesultanan Sulu yang diisytiharkan sendiri”, yang diterbitkan selepas pencerobohan Tanduo yang terkenal.

“Saya tambah di sini, penghakiman ICJ pada Oktober 2001 yang telah menolak permohonan campur tangan Filipina di ICJ.

Secara ringkas, Filipina mewajarkan campur tangannya dalam kes Sipadan dengan mendakwa “kepentingan yang bersifat undang-undang, untuk melindungi hak sejarah dan undang-undang Filipina yang timbul daripada kedaulatannya ke atas Borneo Utara”.

ICJ menolak permohonan Filipina untuk campur tangan atas alasan bahawa “Filipina belum mewujudkan kepentingan yang bersifat undang-undang.”

Oleh itu, isu tuntutan Sabah di bawah “undang-undang antarabangsa” telah terkubur pada tahun 2001.

Proses ICJ, jelas Yong, telah meletakkan paku terakhir ke dalam keranda sebarang harapan (palsu) Filipina/Sulu yang masih tinggal untuk “mengejar tuntutan di bawah undang-undang antarabangsa.”

Tetamu lain yang menyampaikan kertas kerja mereka dalam webinar tersebut termasuklah Tan Sri Tommy Thomas, Dr Colin Ong QC (Queen Counsel dan Penimbanh Tara Bertauliah), Profesor Dr Haji Amdre Sidik (Profesor dalam bidanh Sejarah Politik) dan Shari Jeffri (pengkaji sejarah). Pengurus Perbankan dan Kawasan, Malaysia Timur).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost